Cabaran PdPR Atas Talian

Pandemik Covid-19 yang melanda negara kita masih belum reda dan menyebabkan semua institusi pendidikan tidak dapat dibuka untuk pembelajaran bersemuka. Oleh itu, semua pelajar perlu belajar dari rumah dan kaedah pembelajaran yang paling banyak digunakan ialah Kaedah Pembelajaran di Atas Talian (Online Learning).

Kaedah ini menjadi norma baharu kepada pelajar terutamanya pelajar sekolah dan pelajar di Institusi Pengajian Tinggi (IPT). Namun begitu, terdapat banyak cabaran yang perlu diatasi oleh pelajar dan tenaga pengajar bagi memastikan sesi pengajaran dan pembelajaran dari rumah (PdPR) berjalan lancar dan dapat difahami oleh pelajar.

Beberapa permasalahan biasa yang dihadapi oleh pelajar dan guru telah dikenal pasti. Antara masalah utama yang dihadapi oleh pelajar ialah sukar menyesuaikan diri, masalah teknikal, kurang mahir dengan gajet, pengurusan masa dan kurang motivasi diri.

Masalah yang sering timbul dalam kalangan warga pendidik pula ialah sukar mendapatkan penglibatan pelajar, komitmen masa, masalah komunikasi, kesukaran membuat penilaian dan kurang maklum balas pelajar.

Cabaran PdPR atas talian dan cara mengatasinya bagi pelajar

Pelajar didapati sukar menyesuaikan diri dengan norma baharu dan tidak dapat memahami pembelajaran di atas talian kerana telah terbiasa dengan pembelajaran secara tradisional atau bersemuka.

Pembelajaran di atas talian juga menyebabkan pelajar tidak dapat memberikan tumpuan kepada tenaga pengajar yang sedang mengajar dalam talian, terutamanya apabila mereka mengekalkan set minda pembelajaran dalam kelas sahaja.

Untuk mengatasi masalah ini, pelajar perlu bersedia awal sebelum memasuki kelas di atas talian. Mereka perlu berfikiran terbuka dan telah menelaah topik yang ingin dipelajari terlebih dahulu bagi mengurangkan kejutan.

Pelajar juga perlu melibatkan diri dalam kelas tersebut dan tidak bersikap pasif atau mendiamkan diri apabila mengikuti kelas. Mereka perlu mewujudkan suasana sosial sihat walaupun dalam talian sahaja.

Semua platform pembelajaran bersemuka atas talian menggunakan teknologi persidangan video (video conferencing) yang memerlukan internet berkelajuan tinggi dan menggunakan banyak data.

Masalahnya, kebanyakan pelajar terutama yang datang dari keluarga B40 tidak mempunyai kemudahan internet tanpa had dan masalah teknikal sering berlaku terutamanya kuota internet habis.

Selain itu, capaian internet talian mudah alih di Malaysia tidak begitu meluas menyebabkan kawasan-kawasan pedalaman sukar mendapat akses internet berkelajuan tinggi.

Natijahnya, persidangan video secara langsung akan mengecilkan saiz videonya daripada Definisi Tinggi (High Definition) 720 atau 1080 kepada Definisi Standard (Standard Definition) 360 atau 480 menyebabkan isi kandungan pembelajaran kelihatan kabur dan tidak jelas.

Untuk mengatasi masalah ini, ibu bapa atau penjaga perlu menyediakan kemudahan internet yang terbaik untuk dilanggani. Jika keluarga tersebut tidak mampu menyediakan kemudahan internet, mereka boleh berbincang dengan guru untuk guru menyediakan modul tambahan kepada anak mereka.

Penggunaan hab pendidikan seperti Microsoft Teams atau Google Classroom boleh digunakan oleh guru bagi memastikan pelajar dapat akses pendidikan dan menghantar tugasan yang diberikan demi menguji tahap pengetahuan pelajar.

Isu kurang mahir dengan gajet dan pengkomputeran menjadi salah satu blok penghalang terbesar untuk pembelajaran maya. Ramai pelajar terutamanya yang menetap di luar bandar tidak mempunyai gajet yang baik untuk membolehkan PdPR berjalan lancar. Ada pelajar yang langsung tidak mempunyai telefon pintar.

Ramai pelajar di Malaysia juga tidak mempunyai pengetahuan yang baik berkaitan dengan aplikasi pengkomputeran termasuklah aplikasi umum seperti Microsoft Word atau Google Docs, apatah lagi menggunakan aplikasi canggih seperti Sistem Pengurusan Pembelajaran (Learning Management System) mahupun aplikasi mengedit grafik dan video.

Masalah ini tidak boleh diselesaikan dengan mudah. Mungkin ibu bapa yang kurang berkemampuan boleh membeli tablet atau telefon pintar dengan teknologi MediaTek yang lebih murah berbanding Snapdragon dengan RAM 4 Gb sudah memadai. Gajet dengan teknologi yang rendah sedikit ini berharga dalam lingkungan RM 300 ke RM 400 sahaja.

Selain itu, ibu bapa B40 yang menerima Bantuan Rakyat Prihatin (BPR) boleh memohon telefon pintar percuma dengan data sebanyak 120 Gb menerusi Yayasan YTL dengan penyedia perkhidmatan Yes. Ibu bapa boleh menyemak status kelayakan di https://lcs.yes.my/ dan penuhkan butiran yang diperlukan sehingga selewat-lewatnya 30 Jun 2021 ini.

Selain itu, Kementerian Kewangan Malaysia dengan kerjasama Kementerian Pendidikan Malaysia menganjurkan Program CERDIK yang melibatkan Yayasan Hasanah, yayasan yang dimiliki oleh Khazanah Nasional dan GLC-GLC terkemuka Malaysia sedang membuat pengagihan komputer riba kepada keluarga B40 untuk digunakan dalam PdPR.

Mungkin ibu bapa yang kurang berkemampuan tergolong dalam kelompok 150,00 orang penerima komputer riba ini dan dapatlah membantu anak-anak mereka belajar dengan baik dari rumah.

Pelajar juga sukar menguruskan masa dalam pembelajaran secara atas talian. Pembelajaran tersebut merupakan norma baharu kepada mereka dan memerlukan kerja dan masa yang berlebihan. Kelas secara atas talian ini bersifat fleksibel, namun ramai yang tidak dapat menguruskan masa mereka dalam pembelajaran tersebut.

Untuk mengatasi masalah ini, para pelajar boleh menyediakan jadual waktu yang teratur dan mengikuti jadual waktu tersebut. Pelajar perlu menyusun masa mereka belajar secara bersemuka, membuat ulang kaji dan kerja rumah serta aktiviti lain yang tidak melibatkan akademik.

Selain itu, pelajar perlu mengelakkan gangguan luar semasa belajar dalam persidangan video. Pelajar boleh set mod senyap kepada pemberitahuan (notifications) di telefon bimbit mereka supaya tiada gangguan daripada aplikasi media sosial lain semasa belajar. Pelajar perlu meningkatkan fokus dan tidak leka dengan aplikasi hiburan dan media sosial.

Pelajar juga perlu menyediakan Senarai Perlu Dilakukan atau To-Do-List untuk setiap hari. Mereka boleh memecahkan tugasan yang besar kepada tugasan-tugasan kecil untuk mendapatkan hasil pembelajaran yang lebih baik.

Terdapat beberapa aplikasi To-Do-List yang boleh didapati dalam telefon bimbit mahupun di dalam komputer. Pelajar boleh memasang perisian Microsoft To-Do-List daripada Microsoft Store ataupun memasang aplikasi tersebut di telefon bimbit masing-masing.

Jika pelajar tidak dapat menguruskan masa dengan baik, pelajar perlu mendapatkan bantuan daripada ibu bapa, rakan-rakan ataupun ahli keluarga untuk memastikan pembelajaran dapat berlangsung dan pelajar tidak ketinggalan dalam memahami sukatan pelajaran.

Pelajar juga perlu mengelakkan pelbagai tugasan (multitasking) kerana ia menghilangkan fokus, seterusnya akan menyebabkan pelajar tidak dapat memahami apa yang dipelajari. Cuba selesaikan satu per satu tugasan dan fokus dengan satu perkara sahaja.

Contohnya, buat kerja matematik pada pukul 3.00 hingga 4.00 petang, kemudian baru lihat kelas maya Sains untuk membuat tugasan pada pukul 4.00 hingga 5.00 petang.

Pelajar akan mula mengalami kemerosotan motivasi diri apabila mereka mendapati sukar untuk menyertai pembelajaran secara atas talian. Motivasi amat diperlukan untuk pelajar bagi memastikan mereka dapat menyelesaikan tugasan dan memahami apa yang dipelajari.

Untuk mengatasi masalah ini, pelajar boleh cuba libatkan diri dalam pembelajaran dan bukan hanya berdiam diri. Pastikan anda bersedia dengan pakaian yang sesuai dan menunjukkan wajah anda dalam kelas.

Pelajar boleh bersifat aktif dengan banyak bertanya soalan atau menaip soalan di ruangan perbincangan (conversation) semasa kelas. Libatkan diri secara aktif apabila guru membuat aktiviti seperti menggunakan Whiteboard online atau sesi interaktif menggunakan Pear Deck.

Pelajar juga boleh menyediakan jadual yang teratur dan mempunyai masa senggang, bukan semua waktu mereka perlu ditumpukan kepada pembelajaran sahaja. Pelajar boleh sediakan sedikit masa seperti di waktu petang untuk kurangkan stress seperti bersenam, menonton televisyen, mendengar lagu, menyanyi dan sebagainya.

Selain itu, pelajar perlu kekal positif terhadap pembelajaran secara atas talian ini. Gunakan masa dengan sebaik-baiknya bagi mendapatkan pengetahuan yang lebih baik.

Semasa pelajar berada di sekolah, mereka tidak diganggu oleh persekitaran lain. Mereka tersedia dengan persekitaran belajar. Namun begitu, semasa belajar dari rumah, terdapat banyak gangguan dan persekitaran yang empuk menyebabkan pelajar lebih tertumpu untuk berehat berbanding belajar.

Di samping itu, pelajar juga seringkali diganggu dengan persekitaran yang tidak sesuai di rumah seperti bunyi bising dari kerja-kerja pembersihan (mesin rumput), gangguan adik yang masih kecil ataupun tarikan untuk menonton televisyen.

Bagi mengatasi masalah ini, ibu bapa perlu peka dengan jadual waktu kelas pelajar untuk mengurangkan gangguan. Mereka perlu berada dalam ruang khas tanpa gangguan pihak ketiga semasa belajar dan pastikan waktu rehat yang diberikan dalam jadual waktu dipatuhi.

Pelajar boleh berehat sambil menikmati minum pagi semasa waktu rehat tersebut. Dengan pengurusan masa belajar dan masa bersama keluarga ini, pelajar boleh menumpukan perhatian dalam pembelajaran di samping dapat meluangkan masa berharga bersama keluarga.

Kaedah pembelajaran di sekolah sangat berbeza berbanding di rumah. Di sekolah, pelajar biasanya belajar secara tradisional dengan memberi tumpuan kepada guru dan papan putih di hadapan. Kaedah pembelajaran Abad ke-21 (PAK-21) yang diterapkan oleh guru pula dilakukan oleh pelajar secara bersemuka.

Lain pula halnya dengan pembelajaran secara atas talian. Mereka perlu beradaptasi dengan budaya baharu pembelajaran atas talian yang memerlukan pelajar bersedia mental dan fizikal mereka. Pelajar hanya boleh fokus selama 5 ke 15 minit sahaja jika hanya menonton atau mendengar sahaja apa yang disampaikan oleh guru.

Untuk memastikan hasil pembelajaran yang lebih baik, pelajar perlu mempelajari cara tersendiri untuk memahami isi pembelajaran. Pelajar boleh belajar menerusi interaksi, persembahan maya secara visual, sesi audio ataupun menulis nota. Pembelajaran kendiri mampu membantu pelajar untuk lebih memahami isi pembelajaran.

Ramai pelajar yang mengalami masalah komunikasi semasa belajar atas talian. Mereka tidak mahu bertanya apa yang tidak difahami kerana malu dan tidak biasa menggunakan teknologi pembelajaran atas talian. Guru juga sukar membincangkan kesilapan pelajar dalam menjawab soalan yang dibuat secara atas talian.

Situasi ini berlaku disebabkan pelajar tersebut kurang mahir  dengan teknologi, tidak berminat dengan apa yang dipelajari, sukar untuk mengekspresikan diri mereka di atas talian serta tidak tahu cara untuk berhubung dengan guru dan rakan mereka di atas talian.

Untuk mengatasi masalah ini, pelajar perlu meningkatkan kemahiran komunikasi mereka dan buang perasaan malu tersebut. Gunakan ruang sembang peribadi (private chat) di platform pembelajaran anda jika anda merasa malu untuk bertanya secara umum dalam kelas.

Pembelajaran atas talian membantu guru menyediakan pelbagai bahan pengajaran yang berinteraktif, menyediakan ruang untuk membuat tugasan, berkomunikasi secara aktif dalam talian, memberikan rakam video dan sebagainya.

Namun begitu, terdapat segelintir pelajar yang tidak boleh melibatkan diri dalam pembelajaran di atas talian disebabkan set minda mereka masih memikirkan pembelajaran dalam bilik darjah sahaja.

Natijahnya, pelajar sukar memahami konsep pembelajaran dan tidak berkomunikasi untuk meningkatkan pengetahuan mereka, lalu menjadikan pelajar tidak bermotivasi dalam pembelajaran.

Oleh itu, pelajar perlu menghantar mesej secara peribadi kepada guru untuk bertanyakan berkenaan konsep pembelajaran jika mereka tidak faham konsep tersebut, ataupun boleh bertanyakan masalah mereka di ruang perbualan dalam kelas maya (conversation stream).

Setiap pelajar perlukan maklum balas akan prestasi pembelajaran mereka supaya mereka tahu kelemahan dan dapat meningkatkan usaha pada bahagian yang lemah tersebut. Maklum balas ini bukanlah hanya selepas peperiksaan sahaja, malahan mereka perlukan maklum balas secara formatif sepanjang tahun.

Setiap tugasan dan projek yang dilakukan oleh pelajar perlu diberikan maklum balas. Namun begitu, didapati pelajar sangat sukar melihat kembali maklum balas yang diberikan oleh guru dalam ruangan tugasan yang dihantar.

Untuk mengatasi masalah ini, pelajar perlu membuka platform pembelajaran atas talian mereka dan selalu menyemak pemberitahuan yang wujud di ruangan tugasan (assignment). Pelajar juga boleh hantar mesej kepada guru mereka untuk bertanyakan berkenaan dengan prestasi semasa mereka.

Setelah mendapat maklum balas daripada guru, pelajar boleh ubah cara membuat tugasan dan projek supaya mendapat markah yang terbaik.

Walaubagaimanapun, pelajar dinasihatkan untuk peka dengan kemahiran komunikasi jika berhubung dengan guru atau tenaga pengajar mereka. Pelajar perlu memulakan mesej dengan ucapan Selamat ataupun Salam, perkenalkan diri dan kelas mereka.

Setelah itu, pelajar perlu memanggil tenaga pengajar mereka dengan kesesuaian gelaran mereka seperti Doktor (Dr), Profesor (Prof), Encik (En), Puan (Pn), Cik, cikgu dan sebagainya serta sentiasa bersopan dalam perbualan mesej. Pelajar perlu menunjukkan budi bahasa yang terbaik setiap masa berhubung dengan tenaga pengajar mereka.

Cabaran PdPR atas talian dan cara mengatasinya bagi tenaga pengajar atau guru

Pembelajaran atas talian memerlukan lebih usaha untuk memastikan penglibatan pelajar dalam pembelajaran. Malangnya, pembelajaran tersebut sukar untuk mempengaruhi pelajar pada masa yang lama. Pelajar mudah kehilangan fokus semasa belajar.

Untuk mengatasi masalah ini, guru boleh menggunakan pelbagai kaedah dan alatan yang terdapat di atas talian bagi meningkatkan penglibatan pelajar. Antara platform yang boleh digunakan ialah Microsoft Teams dan Google Classroom.

Sebagai salah seorang guru Microsoft Innovative Educator Expert (MIEE), penulis cenderung menggunakan Microsoft Teams yang dilengkapi dengan pelbagai alatan atas talian yang memudahkan sesi pembelajaran berlangsung secara aktif.

Guru boleh berkongsikan Microsoft Whiteboard dan mengajak pelajar menulis sumbang saran di atas whiteboard tersebut ataupun menggunakan Microsoft Word dan Powerpoint online serta mengajak pelajar memberikan idea mereka secara langsung.

Selain itu, guru boleh menyediakan Slaid bersama Pear Deck (perkhidmatan pihak ketiga yang berbayar atau percubaan sahaja) yang bersifat interaktif untuk membuat pembelajaran secara aktif ataupun menggunakan laman liveworksheet mahupun wordwall. Semua ini dapat meningkatkan penglibatan aktif pelajar dalam pembelajaran.

Guru juga perlu meluangkan lebih banyak masa dalam membuat persediaan pembelajaran di atas talian. Persediaan untuk sesi pembelajaran di atas talian secara langsung (live) lebih sukar berbanding pembelajaran di sekolah. Guru juga perlu lebih masa dalam menyemak tugasan yang diberikan secara atas talian dan lebih-lebih lagi masa jika pelajar hantar lambat.

Justeru itu, guru boleh membina hubungan baik (rapport) dengan pelajar untuk mengingatkan mereka mematuhi jadual penghantaran tugasan. Set peringatan kepada semua pelajar untuk menyiapkan tugasan sebelum tamat masanya dan berikan pelajar lebih masa untuk membuat tugasan, biasanya guru boleh berikan masa seminggu untuk menyiapkan tugasan mereka.

Guru juga perlu meningkatkan kemahiran dalam penggunaan alatan di atas talian bagi memastikan guru tidak membuang banyak masa dalam persediaan mengajar. Bagi pengguna Microsoft Teams, guru boleh terus sahaja edit fail PowerPoint dalam channel pembelajaran dan terus tayangkan semasa pembelajaran.

Guru juga boleh menyediakan bahan pengajaran dalam OneNote Class Notebook dan agihkan siap-siap kepada pelajar supaya mereka boleh membuat nota atau tugasan secara langsung dalam OneNote Class Notebook semasa sesi pembelajaran berlangsung.

Dalam pembelajaran secara atas talian, guru sukar berkomunikasi dengan pelajar terutamanya pelajar yang pasif dan bersikap pemalu. Pembelajaran atas lain juga menyebabkan kita berkomunikasi tanpa bahasa badan dan pelajar kurang memahami apa yang disampaikan kerana kurang peka dengan intonasi suara guru.

Untuk mengatasi masalah ini, guru boleh berkomunikasi dengan private chat pelajar tersebut di ruangan chat. Guru juga boleh membuat jadual waktu untuk menghubunginya di chat ataupun call untuk memberikan pelajar ruang berkomunikasi dengan guru.

Guru juga boleh menggalakkan komunikasi sihat antara pelajar dengan memberikan mereka masa 5 ke 10 minit awal untuk berbual-bual sesama mereka bagi meningkatkan kemahiran psikososial mereka.

Kemudian, guru boleh menggunakan teknologi Breakout Room dalam Microsoft Teams Meet Now untuk mengagihkan mereka kepada kumpulan kecil dan meningkatkan komunikasi mereka dalam kumpulan kecil. Guru boleh menyertai satu per satu ‘room’ tersebut untuk berkomunikasi dengan kumpulan kecil.

Pentaksiran Bilik Darjah (PBD) sangat penting bagi memastikan guru boleh menilai pencapaian pelajar secara formatif. Malangnya, pembelajaran atas talian menyebabkan kurangnya penglibatan pelajar untuk menghantar tugasan dan menyukarkan guru membuat pentaksiran dengan baik.

Bagi mengurangkan masalah ini, guru boleh membuat kuiz menggunakan soalan objektif dalam Microsoft Teams Assignment dan menyediakan templat nota, soalan dan latihan dalam OneNote Class Notebook, seterusnya diagihkan menggunakan Microsoft Teams Assignment.

Dengan menggunakan teknologi assignment ini, guru mudah mengesan Grade pelajar mereka, seterusnya boleh memberikan Tahap Penguasaan (TP) yang tepat mengikut pencapaian pelajar. Pelajar juga mudah membuat penilaian tersebut menerusi templat yang disediakan oleh guru.

Guru juga berhadapan dengan kesukaran memberikan maklum balas kepada pelajar mereka. Pelajar juga tidak membuka semula tugasan yang diserahkan kembali berserta komen daripada guru.

Oleh itu, guru perlu menggunakan ruang komen pada assignment yang diberikan dalam Microsoft Teams untuk memberikan nota peribadi secara langsung kepada pemberitahuan (notification) pelajar.

Pelajar yang menggunakan aplikasi Microsoft Teams di telefon pintar akan dapat pemberitahuan tersebut secara automatik dan dapat membaca komen guru dalam tugasan tersebut.

Terdapat guru yang sukar untuk menggunakan sistem ini kerana kurang kemahiran dengan teknologi ICT. Guru juga berhadapan dengan kesukaran membina bahan pengajaran dan bahan pentaksiran dalam sistem ini.

Oleh itu, guru perlu meningkatkan pengetahuan dan berkorban masa sedikit untuk mempelajari sistem pengurusan pembelajaran ini. Bagi mengatasi masalah ini pada pengguna Microsoft Teams, Microsoft menyediakan ramai pembantu termasuklah di Malaysia dengan program MIEE ini.

Setiap MIEE akan membantu guru untuk meningkatkan kefahaman guru menerusi seminar, webinar dan terdapat juga yang membuat ‘Channel Telegram’ sokongan kepada Microsoft Teams. Microsoft juga menyediakan ruang pembelajaran atas talian bagi guru di laman Microsoft Educators Center dan memberikan sijil kepada mereka yang belajar di sana.

Guru boleh mendaftar di https://education.microsoft.com/ dan boleh terus mengikuti pelbagai pembelajaran di sana. Terdapat banyak kursus atas talian yang dijalankan oleh Microsoft dan guru boleh menerima lencana yang sesuai dengan apa yang telah dipelajari.

Terdapat juga guru yang sukar mengubah cara pembelajaran di atas talian kerana terikat dengan kaedah pembelajaran dalam bilik darjah yang secara amnya menggunakan kaedah rujuk buku teks dan ‘chalk and talk’.

Guru perlu meningkatkan penguasaan kelas secara maya dan menggunakan banyak kaedah Pembelajaran Abad ke-21 (PAK-21) dalam talian yang boleh dipelajari atau menerusi pembacaan.

Microsoft Educators Center juga menyediakan banyak kaedah pembelajaran yang boleh dipelajari secara percuma. Guru boleh mendalami dan menggunakan teknik-teknik pembelajaran tersebut.

Peperiksaan perlu diadakan untuk mengesan pencapaian sumatif pelajar. Malangnya, pelajar yang duduk di rumah pasti boleh meniru dan merujuk kepada orang lain semasa menjawab peperiksaan. Natijahnya, pencapaian pelajar melebihi daripada yang sepatutnya.

Untuk mengatasi masalah ini, guru dan pihak pengurusan perlu melebihkan kepada penilaian secara formatif atau PBD melebihi daripada satu ujian sahaja. Pelajar perlu diterapkan dengan pemberian tugasan dari semasa ke semasa dan tidak terlalu banyak pada satu-satu masa. Tugasan yang terlalu banyak yang diberikan akan menyebabkan pelajar kurang bermotivasi dalam membuat tugasan.

Masalah teknikal sering terjadi semasa membuat kelas atas talian dan tiada sokongan teknikal yang boleh didapati semasa mengajar dari rumah. Tiada guru ICT yang boleh bantu mereka pada waktu itu.

Keadaan ini meningkatkan stress guru dan menyebabkan sesi Pengajaran dan Pembelajaran dari Rumah terganggu dan tertangguh sehingga membuang masa guru dan pelajar.

Selain itu, terdapat guru yang tidak dapat menggunakan teknologi LMS yang canggih kerana menggunakan komputer yang telah lama dan perisian yang tidak dikemaskini (updated).

Bagi mengatasi masalah ini, guru boleh mencuba terlebih dahulu kelas atas talian sebelum membuat kelas dan menghubungi orang teknikal untuk bantuan jika ada permasalahan yang timbul.

Guru juga perlu mengemaskini perkakasan dan perisian yang digunakan bagi memastikan sesi PdPR berjalan lancar. Guru perlu menukar komputer riba kepada model yang lebih baharu dengan perisian Windows 10 jika mahu menggunakan Microsoft Teams dengan baik.

Untuk pengalaman penggunaan Microsoft Teams yang terbaik, guru boleh menggunakan komputer dengan spesifikasi minimum kelajuan prosessor 1.6 GHz (dual core), 4.0 Gb RAM dan kapasiti HDD 3.0 GB ruang kosong.

Dokumen Standard Kurikulum dan Pentaksiran (DSKP) yang dibina sebelum ini lebih  sesuai digunakan untuk pembelajaran dalam kelas. Keadaan ini menyukarkan guru untuk mengajar dan memberikan tugasan berdasarkan DSKP kepada pelajar secara atas talian.

Justeru itu, guru perlu menyemak Dokumen Penjajaran Kurikulum (DPK) yang boleh dimuat turun daripada laman Bahagian Pembangunan Kurikulum (BPK) iaitu di laman web http://bpk.moe.gov.my/index.php/terbitan-bpk/lain-lain/category/445-dokumen-penjajaran-kurikulum-2-0 dan selaraskan dengan pengajaran guru.

Rumusan

Sebagai kesimpulannya, norma baharu dalam pembelajaran ini mempunyai banyak cabaran dan dugaan. Namun begitu, ia perlu diteruskan dengan baik bagi memastikan generasi baharu kita tidak ketinggalan dalam pendidikan.

Justeru itu, semua pihak termasuklah guru, pelajar, ibu bapa, masyarakat setempat dan sebagainya perlu memainkan peranan masing-masing bagi memastikan kelangsungan pendidikan yang mapan di negara kita.

RUJUKAN:


Bangsa Arab Dan Quraisy

Dalam kalangan 25 orang para nabi dan rasul yang wajib diketahui oleh umat Islam, empat orang daripada mereka berbangsa Arab iaitu Nabi Hud AS, Nabi Soleh AS, Nabi Syu’aib AS dan Nabi Muhammad SAW. Perkara ini telah dibincangkan dalam artikel penulis sebelum ini yang bertajuk “Nabi-Nabi Berbangsa Arab Sahajakah?” siaran pada 2 Ogos 2017. Dalam artikel tersebut, ada dalam kalangan pembaca yang menanyakan soalan adakah Nabi Ibrahim AS dan anaknya, Nabi Ismail AS juga berketurunan bangsa Arab. Ini kerana Nabi Muhammad SAW yang berbangsa Arab bersusurgalur daripada kedua-dua orang nabi dua beranak tersebut.

Untuk menjawab persoalan tersebut, kita perlu membincangkan mengenai salasilah para nabi dan rasul serta bangsa Arab secara umumnya. Seperti yang kita tahu, umat manusia berkembang biak daripada sepasang suami isteri iaitu Nabi Adam AS dan Hawa AS. Dalam generasi kesepuluh cucu-cicit Nabi Adam AS, lahirnya Nabi Nuh AS. Selepas peristiwa banjir besar berlaku yang memusnahkan kaum Nabi Nuh AS yang kufur, seramai tiga orang anak Nabi Nuh AS yang beriman mengembangkan zuriat baginda iaitu Sam, Ham dan Yafith. Daripada generasi Sam, kesemua 25 orang para nabi dan rasul yang wajib diketahui oleh umat Islam dilahirkan. Daripada generasi Sam jugalah bangsa Arab lahir.

Keturunan Iram bin Sam yang melahirkan bangsa Arab Ba’idah. Dalam sejarah, bangsa Arab boleh dibahagikan kepada dua kelompok utama iaitu golongan Arab Ba’idah dan golongan Arab Baqiyyah. Golongan Arab Ba’idah merupakan golongan bangsa Arab purba yang telah pupus. Al-Qur’an ada menceritakan berkenaan tiga etnik bangsa Arab Ba’idah iaitu ‘Ad, Tsamud dan Madyan. Ketiga-tiga etnik bangsa Arab tersebut telah dimusnahkan dengan azab Allah SWT melalui bencana alam yang maha dahsyat sehingga menyebabkan kepupusan mereka dan peradaban mereka kecuali segelintir golongan yang beriman dalam kalangan mereka. Ini kerana mereka telah mendustakan tiga orang rasul yang diutuskan kepada mereka daripada kalangan mereka sendiri iaitu Nabi Hud AS yang diutuskan kepada kaum ‘Ad, Nabi Soleh AS yang diutuskan kepada kaumnya, Tsamud, dan Nabi Syu’aib AS yang diutuskan kepada kaumnya iaitu Madyan. Antara etnik Arab Ba’idah yang lain ialah seperti Tasm, Jadis, Umaym, ‘Amaliq, Hadhurun (Ashab al-Ras) dan Jurhum al-Ula.

Jika etnik Arab ‘Ad dan Tsamud bersusurgalur daripada Iram bin Sam bin Nabi Nuh AS, etnik Arab Madyan pula bersusurgalur daripada Nabi Ibrahim AS. Nabi Ibrahim AS juga berketurunan daripada Sam bin Nabi Nuh AS tetapi melalui anak Sam yang bernama Arfakhsyad. Nabi Ibrahim AS dilahirkan di Kota Ur atau Harran di lembangan Mesopotamia yang pada masa kini termasuk dalam wilayah Iraq. Penulis tidak dapat memastikan keturunan bangsa Nabi Ibrahim AS, tetapi jelas baginda bukanlah daripada keturunan bangsa Arab Ba’idah dan bahasa ibunda baginda bukanlah bahasa Arab.

Dalam ketiga-tiga agama samawi iaitu Yahudi, Kristian dan Islam, Nabi Ibrahim AS digelar bapa sekalian para nabi dan rasul. Ini kerana sebagaimana yang kita ketahui, daripada zuriat keturunan bagindalah lahirnya ramai para nabi dan rasul yang diketahui terutamanya melalui zuriat dua orang putera baginda iaitu Nabi Isma’il AS dan Nabi Ishak AS. Nabi Isma’il AS merupakan nenek moyang kepada Nabi Muhammad SAW, sementara Nabi Ishak AS melalui puteranya, Nabi Ya’akub AS yang melahirkan bangsa Bani Israel. Selain kedua-dua orang nabi yang mulia tersebut, Nabi Ibrahim AS mempunyai seorang anak lelaki yang bernama Madyan. Daripada zuriat keturunan Madyanlah lahirnya etnik Arab Ba’idah Madyan yang menetap di sekitar Teluk ‘Aqabah di utara Semenanjung Tanah Arab, termasuklah Nabi Syu’aib AS.

Berbalik kepada kelompok utama bangsa Arab, kelompok kedua bangsa Arab pula dipanggil golongan Arab Baqiyyah. Golongan Arab Baqiyyah pula terbahagi kepada dua iaitu golongan Arab ‘Aribah dan Arab Musta’ribah. Golongan Arab ‘Aribah merupakan golongan bangsa Arab yang tulen. Mereka semua berketurunan Qahtan, salah seorang zuriat Nabi Hud AS. Daripada Ya’rub bin Qahtan, lahirnya beberapa etnik dan kerajaan Arab ‘Aribah seperti Saba’, Himyar dan Kahlan yang berkembang biak menjadi pelbagai sub-etnik Arab yang lain seperti etnik Aus dan Khazraj di Madinah, etnik Azd atau Ghassan di Hirah, etnik Ta’ie di Taif dan banyak lagi termasuklah etnik Jurhum ath-Tsani (Jurhum Kedua) dan Bani Khuza’ah yang akan berpengaruh besar dalam salasilah Nabi Muhammad SAW dan sejarah penguasaan Kota Makkah.

Terdapat golongan Arab ‘Aribah yang disebut di dalam al-Qur’an, bahkan terdapat sebuah surah berdasarkan nama tamadun Arab tersebut iaitu Surah Saba’, surah yang 34. Berkenaan tamadun Saba’, al-Qur’an menceritakan kisah seorang ratu kerajaan Saba’ yang menyembah matahari, begitu juga rakyat jelatanya. Apabila Nabi Sulaiman AS menunjukkan kebesaran kerajaan baginda yang dikurniakan oleh Allah SWT kepada baginda, akhirnya ratu tersebut bertaubat dan berserah diri kepada Allah SWT, diikuti oleh rakyat jelatanya. Al-Qur’an juga ada menyebutkan tentang kaum Tubba’ iaitu dalam Surah Qof, ayat 14. Tubba’ atau kata jamaknya adalah Taba’ibah merupakan suatu gelaran bagi raja-raja Arab yang pernah memerintah sebuah kerajaan Arab di Yaman sebelum kelahiran Nabi Muhammad SAW. Mereka termasuk dalam golongan Arab ‘Aribah. Peradaban kaum Tubba’ yang diceritakan di dalam al-Qur’an dimusnahkan oleh Allah SWT disebabkan kekufuran mereka menentang para rasul yang telah diutuskan kepada mereka.

Golongan Arab Musta’ribah pula ialah segolongan bangsa yang “diarabkan.” Dalam erti kata lain, satu golongan bangsa yang telah menjadi sebahagian daripada bangsa Arab disebabkan perkahwinan campur antara mereka dengan golongan Arab tulen atau Arab ‘Aribah. Jika kita imbas kembali perjalanan sirah Nabi Ibrahim AS bersama isterinya, Hajar AS dan putera mereka, Nabi Isma’il AS, Nabi Ibrahim AS telah meninggalkan isteri dan puteranya itu di tengah-tengah lembah padang pasir di kawasan Hijaz yang pada masa kini ialah Makkah al-Mukarramah, atas perintah Allah SWT. Begitu besar nilai keimanan, pengorbanan dan kesabaran Hajar AS yang berlari-larian antara Bukit Sofa dan Marwah mencari air untuk puteranya yang masih kecil sehingga perbuatan tersebut disyariatkan oleh Allah SWT menjadi sebahagian perkara rukun haji yang perlu dilakukan dalam ibadat haji. Hentakan kaki kecil Nabi Ismail AS ke bumi dalam keadaan menangis kerana kehausan telah memancutkan mata air yang tidak berhenti mengalir sehingga kini atas izin dan kuasa Allah SWT.

Pancuran mata air yang berterusan tersebut menarik perhatian kawanan burung yang singgah minum. Kawanan burung tersebut pula menarik perhatian segerombolan etnik Arab Jurhum ath-Tsani dari selatan yang sedang merentasi padang pasir yang tandus tersebut. Akhirnya tempat tersebut dijadikan penempatan tetap dan Nabi Isma’il AS dikahwinkan dengan seorang anak gadis daripada etnik Jurhum tersebut. Nabi Isma’il AS bukan berketurunan bangsa Arab dan baginda tidak bertutur dalam bahasa Arab tetapi bahasa Siryani atau ‘Ibrani, sementara etnik Jurhum ath-Tsani pula merupakan antara etnik Arab yang tulen dan bertutur dalam bahasa Arab. Daripada situlah, darah mereka bercampur dan menghasilkan zuriat keturunan Arab Musta’ribah, iaitu nenek moyang Nabi Muhammad SAW.

Ka’abah didirikan oleh Nabi Ibrahim AS yang kerap datang menziarahi tempat tersebut bersama puteranya, Nabi Isma’il AS. Mereka hidup dalam keadaan beriman dan aman di lembah Makkah tersebut yang dipimpin oleh Nabi Isma’il AS dan zuriat keturunan baginda yang telah berasimilasi dengan etnik Arab Jurhum.

Seberapa lama selepas itu, datang pula segerombolan etnik Arab ‘Aribah yang lain yang juga dari selatan iaitu Bani Khuza’ah. Mereka menyerang, menawan, menduduki dan merampas kuasa Kota Makkah daripada tangan zuriat Nabi Isma’il AS. Etnik Arab Jurhum diusir keluar Kota Makkah tetapi zuriat-zuriat keturunan Nabi Isma’il AS terus menetap di situ. Ketika etnik Jurhum diusir keluar, dikatakan bahawa mereka telah menimbus telaga Zamzam yang menjadi punca mata air minuman bagi penduduk Kota Makkah.

Semasa era pemerintahan Bani Khuza’ah, Kota Makkah mula dicemari dengan amalan syirik penyembahan berhala-berhala yang dipopularkan oleh seorang bangsawan Bani Khuza’ah yang bernama ‘Amru bin Luhay al-Khuza’ie. Bani Khuza’ah memerintah Kota Makkah selama ratusan tahun sebelum seorang zuriat keturunan Nabi Isma’il AS bangkit merampas kembali tampuk pemerintahan.

Dalam kalangan zuriat keturunan Nabi Isma’il AS tersebut, adanya seorang yang bernama Fihir bin Malik atau gelarannya Quraisy. Daripada nama gelaran tersebutlah, dinisbahkan semua keturunannya sebagai suku kaum Quraisy termasuklah zuriat keturunannya yang kesebelas iaitu Nabi Muhammad SAW. Salasilah baginda yang sampai kepadanya ialah Muhammad bin ‘Abdullah bin Syaibah (‘Abdul Mutalib) bin ‘Amr (Hasyim) bin al-Mughirah (‘Abdul Manaf) bin Qusay bin Kilab bin Murrah bin Ka’ab bin Lu’ay bin Ghalib bin Fihir bin Malik. Kebangkitan kaum Quraisy mula diketuai oleh zuriat keturunan Fihir yang bernama Qusay bin Kilab. Qusay merupakan cakawari (datuk kepada moyang) Nabi Muhammad SAW. Qusay berkahwin dengan gadis pemimpin Bani Khuza’ah dan mengetuai kaum kerabatnya, suku Quraisy, bangkit merampas kembali hak kepimpinan mereka ke atas Kota Makkah.

Akhirnya Qusay berjaya mendapatkan semula hak kepimpinan nenek moyang mereka yang dahulunya dirampas oleh Bani Khuza’ah. Qusay memerintah Kota Makkah dengan penuh adil dan bijaksana. Darul Nadwah diasaskan oleh Qusay sebagai pusat pemerintahan dan dewan permesyuaratan Kota Makkah. Bahasa dan kesusasteraan Arab fus-hah berkembang dengan begitu cemerlang sekali ketika itu melalui pemidato-pemidato dan penyair-penyair mereka. Oleh sebab itu, ketika zaman pengutusan Nabi Muhammad SAW, Allah SWT mewahyukan kitab suci al-Qur’an secara beransur-ansur sebagai mukjizat bahasa kepada baginda sehingga menyebabkan para penyair terhebat mereka pun mengagumi keindahan gaya bahasa dan kesusasteraan bahasa Arab al-Qur’an. Mereka yang enggan menerima hakikat bahawa al-Qur’an bukanlah karya ciptaan manusia atau mana-mana makhluk akan menuduh bahawa al-Qur’an adalah satu bentuk sihir yang memukau hasil ciptaan Nabi Muhammad SAW.

Kepimpinan Kota Makkah diteruskan oleh pula oleh waris-waris Qusay setelah kematiannya terutamanya Bani Hasyim, moyang dan kaum keluarga terdekat Nabi Muhammad SAW. Keluarga Bani Hasyim semakin dihormati selepas datuk kepada Nabi Muhammad SAW yang bernama Syaibah (‘Abdul Mutalib) bin Hasyim, dikurniakan ilham oleh Allah SWT melalui mimpi untuk menggali dan menemui semula perigi mata air Zamzam yang telah lama terkambus.

Begitulah sejarah bagaimana suku kaum Quraisy yang berketurunan Nabi Ismail bin Nabi Ibrahim AS memegang tampuk pemerintahan Kota Makkah selama beberapa ratus tahun sebelum kelahiran Nabi Muhammad SAW sehinggalah zaman pengutusan baginda sebagai rasul. Dalam al-Qur’an sendiri, terdapat sebuah surah yang berdasarkan nama dan kisah suku kaum tersebut iaitu Surah Quraisy, surah ke-106. Para sejarawan bersepakat mengenai senarai susurgalur nenek moyang sebelah bapa Nabi Muhammad SAW sehingga moyang baginda yang ke-22 yang bernama ‘Adnan, tetapi salasilah daripada ‘Adnan sehingga ke Nabi Ismail AS terdapat beberapa versi perbezaan dalam kalangan pakar nasab Arab tentang nama dan jumlah generasi mereka. Apa yang pasti, susurgalur baginda sampai kepada Nabi Ismail AS bin Nabi Ibrahim AS. Baginda juga berketurunan suku kaum Quraisy sama ada daripada nasab sebelah bapanya (Bani Hasyim) dan ibunya (Bani Zuhrah). Ini kerana Qusay (datuk kepada Hasyim) dan Zuhrah kedua-duanya merupakan putera kepada Kilab bin Murrah bin Ka’ab bin Lu’ay bin Ghalib bin Fihir (Quraisy).

Bangsa Arab sememangnya terkenal sebagai bangsa yang amat memelihara salasilah nasab keturunan bangsa mereka sama ada melalui lisan mahupun catatan bertulis. Mereka mempunyai sistem keluarga yang begitu kompleks. Pembahagian ras suku kaum mereka terbahagi kepada beberapa peringkat utama iaitu asy-Sya’bu (الشعب), al-Qabilah(القبيلة) , al-‘Imarah (العمارة) , al-Batnu ((البطن, al-Fakhzu  (الفخذ)dan al-Fasilah(الفصيلة) . Sya’bu boleh diertikan sebagai etnik utama seperti Sya’bu Qahtaniyyah dan Sya’bu ‘Adnaniyyah. Qabilah pula adalah pecahan utama daripada Sya’bu seperti Qabilah Rabi’ah dan Mudhar. Rabi’ah dan Mudhar merupakan antara putera kepada Nizar bin Ma’ad bin ‘Adnan. Daripada kedua-dua mereka, lahir pula beberapa pecahan kecil ‘Imarah seperti Kinanah dan Fihir (Quraisy) daripada keturunan Mudhar. Batnu pula merupakan cabang daripada ‘Imarah seperti Bani ‘Adi, Bani Makhzum, Bani Taym, Bani Zuhrah dan Bani Qusay. Mereka semua adalah daripada keturunan Fihir. Cabang kecil daripada Batnu adalah Fakhzu seperti Bani ‘Abdu Syams, Bani Naufal dan Bani Hasyim. Mereka semua adalah putera kepada ‘Abdul Manaf bin Qusay. Cabang paling kecil ialah Fasilah atau Fasa’il. Fakhzu adalah induk kepada pelbagai Fasilah atau Fasa’il. Contoh Fasilah ialah seperti Bani ‘Umayyah dan Bani ‘Abdul Mutalib.

Oleh itu, Nabi Muhammad SAW berasal daripada Fasilah Bani ‘Abdul Mutalib, Fakhzu Bani Hasyim, Batnu Bani Qusay, ‘Imarah Bani Fihir (Quraisy), Qabilah Bani Mudhar dan Sya’bu ‘Adnaniyyah. Walau bagaimanapun, baginda lebih dikenali dengan gelaran nisbah al-Hasyimi sempena nama moyang baginda tersebut. Baginda pernah bersabda dalam sepotong hadith riwayat Imam Muslim: “Sesungguhnya Allah SWT telah memilih Kinanah daripada zuriat (Nabi) Isma’il, memilih Quraisy (Fihir) daripada (zuriat) Kinanah, memilih daripada (zuriat) Quraisy, Bani Hasyim, dan memilih aku (sebagai rasul) daripada (zuriat) Bani Hasyim.”

Susunan di atas merupakan susunan penulis sendiri untuk menggambarkan tingkat-tingkat keluarga besar bangsa Arab, daripada Sya’bu yang paling umum sehinggalah kepada Fasilah yang paling khusus. Selain enam peringkat tersebut, terdapat juga beberapa istilah lain yang mengkhususkan lagi peringkat-peringkat tersebut seperti jizm, jumhur, dan jayl. Boleh dikatakan, hampir semua para sahabat yang berbangsa Arab daripada golongan Muhajirin adalah suku kaum Quraisy. Kempat-empat orang Khulafa’ ar-Rasyidin, semua khalifah Bani Umayyah (Damsyik dan Andalus), ‘Abbasiyyah (Baghdad dan Kaherah), Amir-Amir dinasti Idrisiyyah di Maghribi adalah antara kerajaan umat Islam yang dipimpin oleh para pemerintah yang berketurunan suku kaum Quraisy. Bahkan, Amir ‘Abdul Rahman ad-Dakhil, seorang pewaris kerajaan Bani Umayyah yang meneruskan pemerintahan kerajaan Bani Umayyah fasa kedua di bumi Andalus (Sepanyol) digelar “Saqar Quraisy” (Sang Helang Quraisy) kerana ketahanannya meneruskan kelangsungan hidup dalam keadaan ekstrim dan berjaya meneruskan legasi sebuah dinasti di tempat lain.

Istilah seperti asy-Sya’bu (Syu’ub) dan al-Qabilah (Qaba’il) ada disebutkan di dalam al-Qur’an, Surah al-Hujurat, ayat 13, ketika Allah SWT menjelaskan bahawa hakikat penciptaan umat manusia bersuku bangsa adalah supaya mereka saling mengenali antara satu sama lain. Bangsa Arab pada zaman Jahiliyyah adalah bangsa yang mempunyai semangat kesukuan yang fanatik (As-So’biyyah) dan sering berbangga dengan keturunan dan kedudukan mereka dengan merendah-rendahkan bangsa dan suku lain. Peperangan sering berlaku antara kabilah. Selepas pengutusan Nabi Muhammad SAW sebagai rasul, al-Qur’an menegaskan dalam ayat di atas bahawa sesungguhnya mereka yang dimuliakan di sisi Allah SWT adalah berdasarkan tahap keimanan dan ketakwaan mereka, bukan berdasarkan sifat lahiriah dan bangsa keturunan.

Walau bagaimanapun, ayat al-Qur’an tersebut juga tidak menafikan hakikat bahawa umat manusia dilahirkan bersuku bangsa. Tidak salah mempelajari, mengkaji dan mengagumi kehebatan dan pencapaian silam bangsa sendiri bertujuan untuk motivasi dan pengajaran untuk diri sendiri, masyarakat dan generasi akan datang, tanpa memandang rendah kepada bangsa lain dengan menafikan hak mereka sebagai manusia biasa. Islam amat menggalakkan penyatuan umat Islam sebagaimana Nabi Muhammad SAW mempersaudarakan para sahabat golongan Muhajirin dengan Ansar, tanpa perlu menghilangkan identiti bangsa, keturunan dan asal-usul diri.

Allah SWT telah memuliakan bangsa Arab dengan mengutuskan penutup yang juga ketua bagi sekalian para nabi dan rasul yang diutuskan sebagai pembawa rahmat bagi seluruh alam. Itu adalah fakta yang tidak boleh dinafikan. Walau bagaimanapun, di sisi Allah SWT, seseorang Arab itu tiada sebarang kelebihan berbanding bangsa A’jam (bangsa bukan Arab) yang lain, melainkan perbezaan tahap keimanan dan ketakwaan seseorang yang akan dinilai oleh Allah SWT.

Untuk maklumat yang lebih lanjut dan mendalam mengenai bangsa Arab dan suku kaum Quraisy, para pembaca bolehlah merujuk sumber-sumber rujukan di bawah:

Sumber Rujukan:

Sirah Ibnu Hisham (diringkaskan oleh Abdus Salam M. Harun), Kaherah, Mesir: al-Falah Foundation for Translation, Publication dan Distribution, 2000.

As-Solabi, ‘Ali Muhammad, as-Sirah an-Nabawiyyah ‘Ardhu Waqo’i’ wa Tahlil Ahdath, Beirut, Lubnan: Dar al-Makrifah, 2008.

As-Solabi, ‘Ali Muhammad (terj. Faisal Shafeeq), The Noble Life of The Prophet PBUH, Vol. 1.

Hamka, Sejarah Umat Islam, Singapura: Pustaka Nasional Pte. Ltd., 2006.

Nasaruddin Awang al-Hafiz, Catatan Sejarah Rasulullah SAW, terbitan Dr. Aziz Hashim, Februari 2013.

Shawqi Abu Khalil (ed.), Atlas of The Qur’an; Places, Nations, Landmarks, Riyadh: Darussalam

“Sejarah Bangsa Arab,” pembentangan kuliah subjek Ilmu Qira’at di Institut Ilmu al-Qur’an, Jakarta oleh Dr. KH Ahsin Sakho Muhammad dalam laman web Buah Pikir, pautan: https://yusnighazali.wordpress.com/2012/12/27/sejarah-bangsa-arab/, dirujuk pada bulan Disember 2017.


Ketagihan Bermain Permainan Video

Pada awal Jun yang lepas, seorang budak perempuan berumur 9 tahun dihantar ke pusat pemulihan kerana lebih sanggup terkencing dari berhenti bermain Fortnite. Perkara ini mendapat perhatian WHO apabila mereka ingin mengklasifikasikan ketagihan bermain permainan video sebagai penyakit mental. Penakrifan ini selaras dengan semakan terbaharu ICD-11 (11th International Classification of Disesases) yang bakal tamat tempohnya pada hujung tahun ini.

Langkah tersebut mendapat berbagai reaksi daripada komuniti permainan video dan juga pemain-pemain besar industri kerana ia dilakukan tanpa sebarang rujukan dengan perwakilan industri. Ramai juga ahli psikologi yang mempersoalkan tindakan WHO kerana tidak mengenalpasti dahulu faktor dan punca ketagihan dan terus mengklasifikasikannya secara terburu-buru.

Pun begitu, kita tidak boleh nafikan yang ketagihan bermain permainan video adalah sesuatu yang memang benar-benar berlaku dan menimbulkan pelbagai masalah. Di setiap dekad, ada sahaja isu dan kontroversi yang wujud berkenaan ketagihan bermain permainan video. Perkara ini sudah lama wujud sejak industri permainan video baru mula hendak bertapak.

Ketagihan di Pusat Arked

Ketagihan permainan video yang pertama wujud pada tahun 1980-an ketika para muda-mudi mula membanjiri pusat-pusat arked serata Amerika Syarikat. Ketika zaman ini kebanyakan permainan video dimainkan di pusat arked dengan permainan-permainan arked lagenda seperti Space Invaders! Tetris dan juga Donkey Kong. Wujud berbagai laporan dan juga kisah tentang mereka yang menghabiskan berjam-jam lamanya di pusat arked kerana ketagih yang amat terhadap arked permainan video yang mereka minati. Ada yang terpaksa dikejarkan ke hospital kerana jatuh sakit kerana terus bermain walaupun keadaan badan sudah tidak mengizinkan lagi.

Ditambah pula pada ketika itu pihak media juga tidak ketinggalan dalam memberikan impresi yang kurang baik terhadap industri permainan video. Timbul sahaja berita-berita yang kurang menyenangkan berkaitan industri permainan video (dan tentang ketagihan permainan video secara khasnya) sehingga pihak kongres pernah cuba untuk mengambil tindakan terhadap pusat arked dan melarang mereka di bawah umur 17 tahun dari memasuki pusat arked.

Kes ini terjadi di Mesquite Texas. Pusat Arked Aladdin’s Castle yang tidak berpuas hati dengan keputusan Datuk Bandar yang melarang mereka di bawah umur 17 tahun dari memasuki pusat arked. Aladdin’s Castle membawa kes itu ke mahkamah bagi mencabar keputusan tersebut. Mahkamah memutuskan yang Datuk Bandar tidak mempunyai hak untuk mengawal selia pusat arked tersebut kerana tiada bukti yang kukuh mengatakan wujudnya ketagihan di pusat arked tersebut. Kemenangan pusat arked tersebut membawa mesej bahawa ketagihan bermain permainan video masih belum mendapat perhatian yang meluas dari ahli psikologi dan para intelektual walaupun ia berlaku dengan agak ketara pada era tersebut.

Era MMORPG

Ketagihan permainan video walaupun wujud di pelbagai era, ianya hanya mula mendapat perhatian serius ketika meledaknya permainan video atas talian. Permainan video atas talian mempunyai elemen ketagihan yang lebih tinggi kerana ia memang direka untuk dimainkan berulang kali. Ditambah lagi yang ianya dimainkan bersama di atas talian, ini akan menyebabkan pemain menghabiskan masa yang lebih lama bermain dan pada akhirnya akan menyebabkan ketagihan.

Contoh yang paling terbaik pada ketika itu adalah permainan video popular dari Blizzard, sebuah MMORPG yang diberi nama sebagai World of Warcraft. Ketagihan yang wujud ke atas permainan video ini sangat popular di kalangan gamers dan juga mereka yang diluar dari komuniti. Timbul berbagai cerita menarik tentang ketagihan ke atas World of Warcraft kerana MMORPG ini dilanggan oleh berjuta-juta pengguna dari seluruh dunia. Ada kisah ketagihan sehingga sanggup melacurkan diri, ada yang sanggup membunuh diri, dan ada juga yang sanggup mengabaikan keluarga (sehingga menyebabkan kematian) ketika asyik dan khayal dibuai permainan video. Saya sendiri pernah menjadi mangsa ketagihan WoW apabila tanpa henti bermain permainan video ini sehingga gred dan pencapaian akademik saya terjejas.

Disebabkan ketagihan permainan video yang mula merebak di kalangan pemuda dan remaja, pihak berkuasa mula mengambil perhatian yang lebih serius terhadap gejala ini. Pusat-pusat pemulihan yang direka khas untuk memulihkan dibina bagi merawat ketagihan ke atas permainan video. Namun, disebabkan ketagihan ini masih lagi baharu, tiada cara yang spesifik yang dilakukan oleh pusat-pusat pemulihan ini. Masing-masing menggunakan cara dan kaedah tersendiri oleh kerana kurangnya kajian yang mendalam tentang masalah ketagihan permainan video.

Klasifikasi WHO

WHO mengklasifikasikan ketagihan bermain permainan video sebagai satu penyakit mental. Klasifikasi ini datang dengan penakrifan yang jelas tentang apa yang kita boleh panggil sebagai ketagihan bermain permainan video. Menurut definisi di dalam dokumen ICD-11, ketagihan bermain permainan video terjadi apabila:

Kebanyakan gamers mempunyai jadual dan waktu tersendiri untuk meluangkan masa bermain permainan video kegemaran mereka. Budaya bermain yang sihat adalah ketika waktu lapang dan pada masa yang terkawal. Apabila seseorang gamers sudah mula tidak dapat mengawal waktu dan tempoh bermain, ia sudah mungkin mula mengalami ketagihan.

Melainkan anda memang seorang atlet e-gamers, permainan video hanyalah aktiviti sampingan ataupun hobi yang sepatutnya hanya dilakukan apabila ada masa terluang. Jangan sesekali meninggalkan tugas dan aktiviti harian yang lebih penting atas semata-mata hendak bermain permainan video. Apabila aktiviti harian, seperti belajar ataupun bekerja (ataupun mungkin sekali urusan di bilik air) terjejas akibat bermain permainan video, maka ketahuilah, anda sudahpun ada ciri-ciri ketagihan.

Gamers yang sudahpun ketagih, kebanyakannya mengetahui yang apa mereka lakukan mempunyai kesan yang buruk terhadap mereka. Namun begitu, disebabkan ketagihan, mereka tidak dapat meninggalkan aktiviti bermain melainkan dengan bantuan pakar atau ahli psikologi.

Jika anda mengalami ketiga-tiga tanda di atas, maka secara tidak rasminya, anda sudahpun menghidap ketagihan permainan video (ataupun penyakit mental secara amnya). Tanda-tanda ini spesifik dan menggambarkan keadaan yang sebenarnya dihadapi oleh mereka yang ketagih bermain permainan video. Langkah dari WHO ini sedikit sebanyak membantu ahli psikologis dalam merangka langkah seterusnya bagi menangani masalah ini dari terus menjadi serius. Tetapi langkah WHO walaupun pada dasarnya nampak baik, ia tetap mendapat tentangan dari komuniti dan juga sesetengah ahli psikologi.

Kritikan dan Perbincangan

Ketagihan ke atas minat sudah wujud sejak sekian lama lagi. Dahulunya, ramai para ibu bapa yang risau anak-anak muda mereka yang ketagih menonton televisyen, ada juga yang ketagihan dalam aktiviti seperti membeli-belah,ada juga yang mengalami ketagihan seks. Jadi mengapa hanya ketagihan ke atas permainan video yang diberi perhatian oleh WHO? Ada juga ahli psikologi (seperti Dr Anthony M.Bean) yang menentang terus klasifikasi ini dengan mendakwa bahawa WHO terburu-buru dalam membuat keputusan. Hujah mereka adalah tiada data yang konkrit bagi menyokong tindakan WHO dalam mengklasifikasikan ketagihan permainan video sebagai penyakit mental.

Dr Anthony menambah yang kebanyakan mereka yang ketagih ke atas permainan video, mempunyai punca yang tersendiri. Mereka hanya menggunakan permainan video sebagai satu terapi bagi melepaskan diri dari punca yang membawa mereka bermain dan ketagih ke atas permainan video. Punca-punca inilah yang sepatutnya diberi perhatian oleh WHO, dan bukannya aktiviti bermain permainan video itu sendiri.

Apa-apapun, kita sebagai gamers tidak boleh menafikan yang ketagihan ke atas permainan video ini wujud. Tidak kiralah jika ia diklasifikasikan sebagai penyakit mental, ataupun tidak, kita perlu mengakui yang ketagihan ini merupakan perkara yang serius dan membawa banyak kesan negatif terhadap kita. Tetapi, seperti kata Dr Anthony, kita juga perlu melihat punca yang membuatkan mereka bermain permainan video pada permulaanya. Apakah komen anda?

Rujukan:

Barbour, Matthew (Jun, 2018), “Girl, 9, in rehab for Fortnite addiction after becoming so hooked she WET HERSELF to keep playing” Mirror.

Sarkar,Samit (Jun, 2018), “‘Gaming disorder’ classified as a mental health condition, but is the move premature? Polygon.

City of Mesquite v. Aladdin’s Castle, Inc., 455 U.S. 283, 294, 102 S.Ct. 1070, 1077, 71 L.Ed.2d 152 (1982).

Eagleton, Alex ( Februari, 2017), “15 Insane Video Game Addiction Stories That Will Frighten You” The Richest

Various (Jun, 2018), “ICD-11 for Mortality and Morbidity Statistics (2018)” WHO

Hall, Charlie (Ogos, 2017), “Psychologist says rush to pathologize ‘video game addiction’ is dangerous (update)” Polygon.


Apabila Raja Herod Memenggal Kepala Seorang Nabi Allah

Apa yang korang rasa kalau bertahun-tahun nak ada anak, bila dapat anak dan dia membesar, anak tu dibunuh orang. Apa perasaan? Bayangkan tragedi ini menimpa Nabi Zakaria yang mendapat tahu anak kesayangannya, Nabi Yahya dipenggal kepala!

Sekian lama, Nabi Zakaria berdoa kepada Allah untuk beroleh zuriat. Sampailah satu masa Allah berfirman, bakal lahir seorang bayi dari rahim isterinya, Isya. Gembira baginda bukan kepalang. Meskipun sudah lanjut usia, tiada yang mustahil dengan kehendak Allah.

Isya melahirkan bayi tersebut dan Zakaria menamakannya Yahya. Bermaksud “hidup”. Sesetengah tok guru mengajarkan rahsia, jika kerap anak yang lahir cepat meninggal dunia, maka namakan anak seterusnya Yahya. InsyaAllah akan hidup sebagaimana namanya “hidup”.

“Wahai Yahya! Ambillah (pelajarilah) kitab (Taurat) itu dengan sungguh-sungguh. Dan Kami berikan hikmah kepadanya (Yahya) selagi dia masih kanak-kanak, dan (Kami jadikan) rasa kasih sayang (kepada sesama) dari Kami dan bersih (dari dosa). Dan dia pun seorang yang bertakwa.” (Surah Maryam ayat 12-13)

“Allah menyampaikan kabar gembira kepadamu dengan (kelahiran) Yahya, yang membenarkan sebuah kalimat (firman) dari Allah, panutan, berkemampuan menahan diri (dari hawa nafsu) dan seorang nabi di antara orang-orang saleh.” (Surah Ali Imrah ayat 39)

Dipendekkan cerita, Yahya pun menjadi Nabi sesudah besar dan berdakwah kepada kaum Yahudi. Baginda dan ayahnya mengajak kepada tauhid di sekitar peta Jordan, Lubnan dan Palestin hari ini. Di zaman itu, Bani Israil dijajah oleh kerajaan Rom di bawah pemerintahan Raja Herod yang menguasai wilayah Galilee dan Perea. Maharaja Rom ketika ini bernama Caesar Augustus yang juga digelar Octavian. Zaman ini dipanggil Pax Romana.

Apa hukum laki orang teringin dengan bini orang? Pada satu hari, Raja Herod menceraikan isterinya, Phasaelis. Lepastu Herod rampas pulak Herodias, bini adik tirinya sendiri. Maka berpisahlah Herodias dengan suaminya demi penuhi kehendak Herod. Perangai cerai beraikan rumahtangga orang ni dikecam kitab Taurat. Apa lagi, Nabi Yahya bangkit la membangkang perbuatan keji ni!

Raja Herod dapat tahu je Nabi Yahya melawan, dia terus arahkan Rasul ni ditangkap dan dipenjara. Setelah berjaya mengurung Nabi Yahya, Herod buat la pesta. Masa dalam pesta tu, anak kepada Herodias yang bernama Salome menari gelek dengan gaya menggoda. Herod yang dah mabuk minum arak, tertarik pulak dengan kecantikan anak tirinya ni. Jadi dia pun tanya Salome, “Kamu nak apa? Apa saja yang kamu pinta mesti beta tunaikan!”

Tahu apa jawab Salome. Dia boleh minta kepala Nabi Yahya! Sebenarnya ni muslihat maknya, Herodias. Dia masih menyimpan dendam, pasal kan dulu Nabi Yahya bantah sekeras-kerasnya Herodias cerai dengan ex-suami untuk kahwin dengan Raja Herod. Tetamu dah saling pandang memandang. Takkanlah Raja nak mungkir janji kan. Tadi dah kata nak tunaikan apa sahaja.

Demi memuaskan hati anak tirinya, Herod melakukan dosa besar. Tanpa memikirkan akibat dari tindakannya, Raja ini pun memerintah algojo memenggal kepala Nabi Yahya. Justeru baginda mati syahid di hujung mata pedang. Selesai saja pembunuhan Rasul ini, kepala Nabi Yahya dibawa atas dulang dan dipersembahkan kepada Raja Herod. Anak tirinya, Salome bukan main suka sambil tunjukkan kepala tak berdosa ni kepada Herodias.

Selang beberapa tahun, balasan Allah kepada Raja Herod menjadi kenyataan. Berlaku perebutan takhta dan Herod terbuang dari kerajaannya. Dia bersama isterinya, Herodias menjadi buangan di negeri Gaul sampai ke akhir hayat.


Kisah Syair Penuh Kebencian Bertukar Pemujian Terhadap Rasullullah S.A.W

Ka’ab Bin Zuhair
ialah seorang penyair arab yang masyhur. Dia lahir dari kalangan kaum kerabat keluarga
penyair serta mempunyai seorang saudara bernama Bujair.

Bujair memeluk
Islam lebih awal. Sementara Ka’ab pula banyak menukilkan syair yang menghina
Rasulullah. Penulisannya tersebar dan namanya dikenali sebagai orang yang
mengecam baginda.

Selepas Perang
Taif, Bujair mengutuskan berita kepada Ka’ab. Dia mengkhabarkan bahawa beberapa
orang Mekah yang menghina Rasulullah telah mati dibunuh akibat kebiadaban
mereka. Sisa baki pengecam yang membawang lari bersembunyi.

“Kalau kamu masih
menyayangi dirimu maka datanglah kepada Rasulullah karena beliau tidak membunuh
orang yang datang bertaubat, jika tidak maka selamatkanlah dirimu,” ujar
Bujair.

Amaran ini diambil
serius oleh Ka’ab.

Dia pun pergi
mencari perlindungan di rumah-rumah kenalannya. Tidak ada seorang pun sanggup
menyembunyikan dirinya. Masa senang sama-sama, masa susah tak mengaku kawan.
Tak boleh pakai punya kawan.

Lantas, bagi menyelamatkan
diri, Ka’ab memutuskan untuk berjumpa Nabi.

Setibanya dia di
Madinah, Ka’ab meminta pertolongan orang Juhainah untuk menunjukkan di manakah
Nabi. Ka’ab pun menyamar dengan kain yang menutup wajahnya. Agar tiada siapa mengenali
dirinya.

Seusai Solat
Subuh, Kaab berjumpa baginda. Dia  duduk
menghadap dan meletakkan tangannya di atas tangan Rasulullah.

Kaab berkata, “Ya
Rasulullah, Kaab bin Zuhair, dia telah datang sebagai muslim yang bertaubat
memohon perlindunganmu. Apakah Anda berkenan menerimanya jika aku membawanya ke
sini?”

Nabi menjawab, “Ya.”

Kaab berkata,
“Akulah Kaab bin Zuhair.”

Nabi berkata,
“Bukankah engkau yang mengatakan sekian-sekian (syair penghinaan)?”

Kemudian baginda
meminta Abu Bakar membacakan bahagian syair Ka’ab Bin Zuhair.

Mendengarkan
penghinaan daripada syairnya sendiri, lantas Ka’ab mengubah beberapa frasa
daripada syairnya itu kepada bait-bait kasih sayang. Mengubah busuk kepada
wangi. Mengubah benci kepada cinta.

Lalu seorang
laki-laki Anshar berkata, “Ya Rasulullah, biarkan aku memenggal lehernya.”

Nabi menjawab,
“Biarkan dia, dia datang bertaubat membuang masa lalunya.”

Tanpa membuang
masa, Kaab pun bersyair meminta maaf dan memuji Rasulullah dan para sahabat.
Setelah ini, penyair yang awalnya menghina Rasulullah, namun kemudiannya memuji
Rasulullah, telah menyempurnakan senaskhah syair berjudul Banat Su’ad. Ia
merakamkan qasidah cinta terhadap Rasulullah.

Rasulullah pun
menghadiahkan sehelai burdah kepada Ka’ab. Muawiyah Bin Abi Sufyan pernah
menawarkan 10,000 dirham kepada Ka’ab untuk membeli burdah tersebut. Ka’ab
membalas, “Aku tidak akan sesekali melepaskan peninggalan Rasulullah.”

Setelah kematian
Ka’ab, burdah tersebut berhasil dibeli Muawiyah daripada keluarganya dengan
harga 20,000 dirham. Ulama’ berselisih pendapat sama ada ianya masih dalam
simpanan sultan ataupun telah hilang akibat penjarahan Tatar.

Ka’ab bermadah:

Suad
telah pergi, pada hari ini hatiku sedih Gelisah
sesudahnya, ia masih teringat dan belum lepas

Para penyebar isu di sekitarnya beraksi dan berkata

Wahai Ibnu Abu Sulma kamu pasti mati

Sementara semua teman yang aku harapkan berkata

Aku tidak meninggalkanmu, aku sibuk darimu

Aku berkata biarkan jalanku tidak ada bapak bagimu

Segala apa yang ditakdirkan ar-Rahman pasti terjadi

Setiap anak seorang wanita meskipun berumur panjang

Suatu hari dia akan dipikul di atas keranda

Aku diberitahu bahwa Rasulullah mengancamku

Dan maaf di sisi Rasulullah benar-benar diharapkan

Kalem, engkau telah dibimbing oleh dzat yang memberimu

Mukjizat al-Qur`an yang berisi nasihat dan rincian

Jangan menghukumku dengan dasar ucapan penyebar isu

Aku tidak bersalah walaupun orang-orang berkata tentangku

Tengkuknya senantiasa bergetar karena takut

Jika tidak ada jaminan rasa aman dari Rasulullah

Sehingga aku meletakkan tangan kananku yang tidak aku lepas

Pada telapak tangan pemilik hukuman setimpal ucapannya benar

Sesungguhnya Rasul adalah cahaya yang menerangi

Kuat pemberani dari pedang India yang terhunus

Bersama sekelompok orang Quraisy, salah satu dari mereka berkata

Di lembah Makkah ketika mereka masuk Islam, hijrahlah

Mereka berhijrah, mereka dianggap lemah, mereka tidak berperisai

Pada saat bertemu musuh tanpa pedang dan senjata

Mereka tidak sombong jika tombak mereka membunuh

Suatu kaum, mereka tidak sedih jika mereka kalah

Tikaman tidak terjadi kecuali pada leher mereka

Mereka tidak pernah mundur dari telaga kematian

Petikan Syair
Banat Su’ad

Dia berkata dengan segala harapan

Semua taulan akan menolong

Tidak aku tidak mempermainkan

Sesungguhnya aku merinduimu

Kujawab biarkan aku

Menempuh jalan sendiri

Tiada menyempurnakan kamu

Takdir Tuhan pasti berlaku

Semua putera dilahirkan ibu

Walau usia lanjut menuju

Namun pada hari yang satu

Dinaikkan ke atas tandu

Aku diberitahu

Janji Rasulullah kepadaku

Kemaafan akan diberi

Kemaafan Rasulullah sangat kudambai

Kudatangi Rasul terutama

Kata qalbu pohon keampunan

Kiranya Rasulullah menerima

Daripada kemaafan

Tenanglah Allah menunjukkan

Dengan kitab suci al-Quran

Di dalamnya ajaran-ajaran

Merangkumi hukum dan aturan

Aku tidak tergoda

Oleh penghasut dengan pujuk rayu

Sebab aku tidak berdosa

Meskipun banyak yang mengataiku

Rujukan:


Tulisan Lontara: Pengenalan Kepada Sistem Abugida

Baru-baru ini telah tular sepasang gambar daripada fungsi Live Instagram oleh seorang insan bernama Shila. Dia menyatakan rasa kesal kerana tidak faham tulisan dalam senarai barang yang ditulis oleh makcik yang ingin dibantu itu. Tulisan yang dipaparkan ialah tulisan Lontara.

Sebelum ini aku ada menulis rencana yang membandingkan sistem Abugida Kawi, Abjad Jawi serta Alphabet Rumi yang telah digunakan sepanjang perkembangan Bahasa Melayu. Tulisan Lontara adalah keturunan tulisan Kawi, maka Lontara juga sejenis dengannya iaitu Abugida. Malah, bahasa-bahasa Rumpun Melayu ditulis dalam tulisan-tulisan Abugida seperti tulisan Baybayin, Hanacaraka, Rencong, dan Batak! Tulisan-tulisan ini adalah keturunan Kawi.

Eloklah juga kisah ini tular. Aku pun ada rancang untuk memperkenalkan sistem tulisan Abugida dalam satu rencana. Rencana sebelum ini tidak memerihalkannya dengan lengkap; hanya sekadar ringkasan. Maka, moleklah jika aku gunakan peluang ini.

Sistem Abugida ini berada di antara sistem Sukuan dan Alphabet. Disebabkan ciri separuh-separuh ini, aksarawan memberikan nama jolokan Alif-Sukuan [Alphasyllabary]. Sistem Sukuan memberikan lambang untuk setiap suku kata yang wujud dalam bahasanya. /ka/ itu langsung berbeza tulisannya daripada /ki/ atau /ku/. Contoh mudah untuk sistem ini ialah tulisan Hiragana dan Katakana untuk Bahasa Jepun.

Sistem Alphabet pula mengasingkan satu suku kata itu kepada dua unsur: iaitu unsur konsonan serta unsur vokal. Gabungan beberapa lambang bunyi ini menjadikan satu suku kata, /k/ + /a/ = /ka/, /k/ + /i/ = /ki/. Bahasa-bahasa di Eropah menggunakan sistem ini. Kedua-dua sistem ini sangat berbeza, maka bagaimana Abugida mempunyai kedua-dua ciri ini?

Abugida masih lagi berasaskan suku kata, tapi mereka sedar suku-suku kata itu ada bunyi yang sama. Misalnya, bunyi /ma/ itu berbeza dengan /so/ dan /ne/ tapi hampir dengan /mi/ dan /mu/. Maka, mengapa pula /ma/, /mi/ dan /mu/ diberikan lambang yang berbeza? Bukanlah lebih mudah jika /mi/ dan /mu/ itu diterbitkan daripada lambang yang sama untuk bunyi /ma/?

Gambaran yang hampir dengan sistem Abugida ialah sistem Abjad Jawi dan tanda baca yang ditulis dalam Al-Quran. Lambang untuk /ma/, /mi/ dan /mu/ itu hampir sama. Yang membezakan ketiga-tiga bunyi itu ialah abjad [ م ] itu dipasangkan sama ada dengan baris atas, baris bawah atau baris depan. Oleh sebab itulah aku berkata tulisan dalam Al-Quran itu “seolah-olah Abugida” dalam rencana lepas.

Di sini kita boleh lihat Abugida ada konsep yang seakan-akan sama dengan konsonan-vokal dalam Alphabet tapi masih lagi menggunakan konsep satu lambang untuk satu suku kata dalam Sukuan. Tambah sahaja sesuatu tanda untuk mengubah /ma/ menjadi /mi/ atau /mu/. Hal ini juga bermakna, mempelajari Abugida ini semudah mempelajari Alphabet.

Perhatikan bagaimana lambang untuk /ka/ itu diterbitkan untuk membunyikan /ki/, /ke/, /ko/, dan /ku/. Perhatikan juga bagaimana unsur terbitan untuk sesuatu vokal itu teratur untuk semua konsonan. /ki/, /mi/ dan /ni/ itu semuanya datang dari /ka/, /ma/ dan /na/ tambah satu tanda kecil di atas. Kaedah yang sama digunakan untuk tulisan Batak, dan Baybayin.

Namun, siapa kata unsur terbitan dalam Abugida itu perlu dilakukan dengan menambah tanda? Tulisan untuk bahasa Inuktitut di Kanada menggunakan pendekatan yang berbeza dalam sistem Abugidanya. Suku kata dalam Inuktitut diterbitkan dengan membolak-balikkan suku kata yang asal. Suku kata /a/ ditulis dalam satu arah. Suku kata /i/ pula menghadap arah yang lain. Tom Scott di saluran YouTubenya ada mengulas tentang tulisan ini:

Bagi mereka yang sudah cuba membaca tapi masih tak faham apa yang nenek itu mahukan, jangan risau. Pengguna Twitter @piecookies sudah menerjemahkan senarainya untuk kita. Menurut beliau, neneknya yang tolong terjemahkan tulisan ini. Ucaplah terima kasih pada neneknya. Hah!

Gambar dan Rajah:

Gambar Utama: Dipetik dari pengguna Twitter @amalinaherman (2018, 28 Jul) , pautan: https://twitter.com/amalinaherman/status/1023414855225696257

Gambar 1: Sama dengan “Gambar Utama”

Gambar 2: Ditangkap melalui laman sosial Twitter: https://twitter.com/piocookies/status/1023504175064207361

Rajah 1: Dipetik dari Achmad Alqadri melalui laman blognya, Sekilas Sulawesi Selatan:
http://sesultan.blogspot.com/p/huruf-lontara.html

Rajah 2: Dipetik dari Jon Piter Rajagukguk melalui laman blognya, Muara Nauli Blog: https://jtonang.wordpress.com/aksara-batak/

Rajah 3: Dipetik dari Indio:Bravo// melalui laman blognya, Indio:Bravo// – Blog of Filipino History: http://indiohistorian.tumblr.com/post/13097309564/baybayin-the-lost-filipino-script-part-1-the

Rajah 4: Dipetik dari Omniglot: https://www.omniglot.com/writing/japanese_hiragana.htm

Daftar Pustaka:


Chernobyl: Tragedi Bencana Nuklear

Pada awal jam pagi pada April 26, 1986, Stesen Janakuasa Nuklear Chernobyl di Ukraine (dahulunya sebahagian dari Soviet Union) meletup, menghasilkan  kini dikenali sebagai bencana nuklear paling teruk didunia pernah dilihat.

Walau beberapa tahun penyelidikan saintifik dan siasatan kerajaan, terdapat banyak persoalan yang tidak terjawab mengenai kemalangan Chernobyl – terutamanya mengenai impak jangka masa lama terhadap kesihatan tentang kebocoran radiasi besar-besaran kepada sesiapa yang tededah.

Dimanakah Chernobyl?

Terletak antara 81 batu (130 Km ) utara Bandar Kiev, Ukraine, dan 12 batu (20 Km) selatan dari sempadan bersama Belarus, empat reaktor di Stesen Janakuasa Nuklear Chernobyl telah direka dan dibina sekitar 1970an dan 1980an. Satu tasik buatan (reservoir), secara kasarnya 8.5 batu persegi (22 Kilometer persegi) pada saiz dan diperolehi dari Sungai Pripyat, dihasilkan untuk membekalkan air penyejuk untuk penyejukkan untuk reaktor.

Bandar terdekat dengan stesen tersebut ialah bandar yang baru dibina Pripyat, yang menempatkan sekitar 50,000 penghuni pada 1986, mengikut Persatuan Nuklear Sedunia (World Nuclear Association). Satu bandar yang lebih kecil, Chernobyl, menempatkan 12,000 penduduk. Baki selanjutnya terdapat di daerah yang kebanyakkannya hutan dan ladang.

Stesen Janakuasa Nuklear Chernobyl menggunakan empat reaktor nuklear yang direka oleh Soviet, iaitu reaktor RBMK-100 – satu rekabentuk yang kini dikenali meluas sebagai “sememangnya rosak”. Reaktor RBMK menggunakan bahanapi diperkaya Uranium U-235 untuk memanaskan air, menghasilkan stim yang mendorong turbin reaktor untuk berpusing dan menghasilkan elektrik.

Dalam kebanyakkan reaktor nuklear, dimana air digunakan sebagai penyejuk dan mengawal tahap kereaktifan teras nuklear, apabila teras memanas dan menghasilkan lebih stim, peningkatan buih stim atau “ruang kosong” (voids) didalam air mengurangkan kereaktifan didalam teras nuklear. Ini adalah ciri-ciri keselamatan penting  ditemui dikebanyakkan reaktor nuklear dibina di Amerika Syarikat dan Negara Barat yang lain.

Tetapi tidak pada RBMK-1000, yang mengunakan grafit untuk mengawal kereaktifan teras-teras dan memastikan tindakbalas nuklear berlaku didalam teras. Sewaktu teras nuklear dipanaskan dan menghasilkan lebih banyak buih stim, teras tersebut menjadi lebih reaktif, tidak kurang, menghasilkan “positive feed-back loop” yang jurutera merujuk kepada “Positive-void coefficient.”

Apa Telah Terjadi?

Pada hari sebelum bencana Nuklear Chernobyl, operator stesen menyediakan penutupan satu kali untuk melaksanakan penyelenggaraan rutin pada reaktor nombor empat. Operator menutup peralatan stesen termasuk mekanisma penutup automatic .Melanggari peraturan keselamatan, mengikut kepada U.N. Scientific Committee on the Effects of Atomic Radiation (UNSCEAR).

Pada 1:23 Pagi April 26, apabila rod bahanapi nuklear yang sangat panas diturunkan kedalam air penyejuk, terhasil wap stim yang sangat besar terhasil, Oleh kerana kecacatan rekabentuk reaktor RBMK – Terhasil lebihan kereaktifan didalam teras nuklear bernombor empat. Peningkatan kuasa mendadak menyebabkan letupan yang amat besar yang menyebabkan kepingan seberat 1,000 tan yang menutup teras nuklear tercabut, membebaskan radiasi ke atmosfera dan memotong bekalan penyejuk kepada reaktor.

Beberapa saat kemudian, satu letupan kuat dengan kuasa yang lebih hebat dari yang meletupkan bangunan reaktor pertama dahulu dan “memuntahkan” grafit yang terbakar dan bahagian teras reaktor disekitar stesen, memulakan kebakaran marak yang dasyhat disekitar reaktor dan reaktor bernombor 4, yang sedang beroperasi disaat letupan.

Sisa jatuhan radioaktif (Radioactive Fallout)
Letupan tersebut membunuh dua pekerja stesen tersebut, dan beberapa pekerja meninggal dalam beberapa jam selepas kemalangan. Untuk beberapa hari, sebaik sahaja krew kecemasan cuba dengan yterdesaknya untuk mengawal kebakaran dan kebocoran radiasi, kadar kematian meningkat sebaik sahaja pekerja stesen tersebut maut akibat sakit teruk dari radiasi.

Kebanyakkan radiasi yang dilepaskan dari reaktor nuklear yang gagal tersebut adalah dari Iodin-131, Cesium-134 dan Cesium-137. Iodin-131 mempunyai separuh hayat (half-life) 8 hari, mengikut UNSCEAR, tetapi dengan pantas dihidu melalui udara dan bertempat di kelenjar tiroid. Isotop Cesium mempunyai separuh hayat yang lebih lama (Cesium-137 mempunyai separuh hayat sehingga 30 tahun) dan menjadi kebimbangan untuk beberapa tahun mendatang setelah ia bebas ke alam sekitar.

Pada April 27, penduduk Pripyat dipindahkan – sekitar 36 jam selepas kemalangan terjadi. Pada waktu itu, ramai mengadu mengenai muntah yang kerap, sakit kepala dan tanda-tanda sakit dari radiasi. Pihak berkuasa akhirnya menutup 18 batu (30 Km) kawasan sekitar stesen; penduduk diberitahu mereka boleh pulang selepas beberapa hari, barang peribadi ditinggalkan sangat banyak termasuklah barang berharga.

28 dari pekerja Chernobyl maut dalam 4 bulan berikutan kemalangan tersebut, mengikut, mengikut “U.S Nuclear Regulatory Commission (NRC), termasuk pekerja “perwira” yang tahu mendedahkan diri mereka kepada nilai radiasi yang membawa maut didalam usaha untuk menlindungi fasiliti dari kebocoran nuklear yang lebih lagi.

Impak Alam Sekitar

Sejurus selepas kebocoran Nuklear dari Chernobyl terhasil, pokok-pokok dihutan belantara yang berada disekitar stesen tersebut mati akibat nilai radiasi yang tinggi. Daerah tersebut menjadi “Red Forest” (Hutan bewarna perang) kerana pokok yang mati bertukar menjadi warna halia terang. Pokok-pokok akhirnya dihancurkan dan ditanam didalam parit.

Reaktor yang musnah telah ditutup dengan keadaan tergesa-gesa didalam makam konkrit (sarcophagus) dengan niat untuk membendung radiasi yang tinggal:Bagaimana efektif makan konkrit tersebut walauapapun—untuk kekal sehingga ke masa akan datang – adalah tertakluk kepada perdebatan saintifik yang hangat. Pelan untuk membina struktur pembendung yang lebih selamat dan kekal sekitar reaktor telahpun diimplementasikan.

Meskipun dengan pembendungan pada tapak – Dan masih menwujudkan risiko dalam mengoperasikan reaktor dengan kecacatan rekabentuk yang serius – Stesen Janakuasa Nuklear Chernobyl terus beroperasi untuk beberapa tahun seterusnya, sehingga reaktor terakhir ditutup pada Disember 2000. Stesen tersebut, pekan hantu Pripyat dan Chernobyl, dan kawasan besar disekeliling stesen tersebut dikenali sebagai “Zon pengasingan” dan sebahagian besarnya luar had dari kemasukan  manusia.

Terdapat pengecualian, walaubagaimanapun. Beberapa bekas penduduk kawasan tersebut telah pulang kerumah, walaupun risiko terdedah dari radiasi. Saintis, pegawai kerajaan dan kakitangan dibenarkan untuk berada didalam kawasan tersebut untuk pemeriksaan dan tujuan lain. Sehingga 2011, Ukraine membuka kawasan tersebut kepada pelancong yang ingin lihat secara dekat dan kesan bencana tersebut.

Chernobyl Kini

Daerahnya kini dikenali secara meluasnya sebagai tempat perlindungan hidupan liar didunia. Populasi yang berkembang seperti serigala, rusa, lynx, beaver, helang, babi hutan, elk, beruang dan haiwan lain telah didokumentasikan didalam hutan belantara yang tebal yang kini dikeliling tumbuhan yang sunyi sepi. Hanya beberapa kesan radiasi, seperti pokok yang terbantut tumbuh di kawasan yang tinggi radiasi dan haiwan dengan aras Cesium-137 yang tinggi didalam badan mereka, diketahui untuk ditemui.

Tetapi ia bukanlah mencadangkan kawasan tersebut kembali normal disatu tahap pada masa akan datang. Kerana radiasi yang mempunyai separa hayat yang lama yang berada di daerah Stesen Janakuasa Chernobyl, tidak akan selamat untuk diduduki manusia sekurang-kurangnya 20,000 tahun.


Kenapa Orang Suka Dan Mahu Tonton Filem Seram?

Setiap kali sahaja menonton filem mahupun cerita seram, penonton sudah pasti terjebak didalam atmosfera cerita seram itu sendiri, meningkatkan rasa tidak selamat, gerun dan cemas.

Walaupun kita tahu cerita seram sangat tidak menyelesakan dan menakutkan bagi sesetengah penonton ataupun pembaca tidak mengira jantina, akan tetapi masih juga yang menyukai cerita seram. Kelihatan aneh bukan? Pemikiran manusia ini begitu unik dan sukar difahami, dah rasa takut tetapi tonton lagi? Kenapa perlu lihat kalau tahu filem seram menakutkan kita?

Sebab utama kita menyukai filem seram ialah kerana kita dapat lari darinya dan kita boleh “kawal” keadaan tersebut. Ini bermaksud apabila kita sudah sampai ditahap dimana kita sudah tidak tahan dengan keseraman sesebuah filem mahupun cerita, kita boleh keluar dari panggung wayang ataupun tutup mata. Sepertimana juga buku cerita seram, sudah terlalu seram tutup saja buku dan sambung bila rasa sudah okay.

Ini merupakan ketakutan yang kita boleh pilih dan kawal. Dan, sepertimana kita tahu, klimaks sesebuah filem ataupun cerita seram boleh berakhir sama ada yang baik ataupun buruk. Dan kita boleh jangkakan serta bersedia menghadapi nya (Sebagai contoh : Ah, saya tahu pengakhiran filem The Conjuring, keluarga mereka sudah pasti aman tenteram setelah rumah mereka “dibersihkan” dari entiti).

Tambahan lagi, sudah tentu kita merasai perasaan cemas kita sendiri selepas membaca cerita atau menonton filemm seram, perasaan pendek nafas, jantung berdegup-degup sehingga “rasa seakan ditekak” dan perasaan tidak boleh tidur malam.

Dengan kisah seram, secara ironi ia membuatkan kita berasa lebih erat antara satu sama lain, menonton dengan keluarga dan memeluk erat lengan mereka sewaktu babak seram. Ini menambahkan lagi perasaan “selamat” bahawa kita masih selamat dan tidak apa-apa. Meningkatkan hubungan kekeluargaan secara tidak langsung. Meningkatkan lagi perasaan untuk bersosial diantara satu sama lain.

Kalau kita melihat keadaan mengikut pendekatan saintifik, badan kita sememangnya sentiasa bersedia untuk berhadapan dengan bahaya. Sebagai contoh apabila kita menonton filem seram, degupan jantung kita meningkat. Keadaan seram dan takut itu memberikan ransangan adrenalin yang tinggi serta dihasilkan oleh kelenjar adrenalin setelah mendapat rangsangan dari otak kita setelah melihat sesuatu yang menyeramkan atau mencemaskan.

Kita menjadi bernafas lebih laju serta setiap penjuru otot ditubuh kita diberikan darah dengan kandungan kaya dengan oksigen, dan keperluan inilah supaya tubuh badan kita untuk lari dari bahaya. (Yup! Cabut lari sebab dah terlalu takut, tak akan duduk diam sahaja kan?? Tetapi apabila kita tengah duduk tengok filem, berdebar dan berpeluh sahaja yang mampu)

Sememangnya ketakutan merupakan sesuatu yang negatif dan tidak elok untuk tubuh badan kita untuk jangka masa kerana terlebihnya pengeluaran hormon adrenalin akan menyebabkan kita cemas dan menyebabkan serangan jantung dan beberapa masalah perubatan yang lain, namun kalau ia bukan selalu dilakukan maka ia bukanlah perkara yang besar, kerana sesetengah orang ia menjadi satu ketagihan untuk menonton cerita atau filem seram kerana tahu ia sesuatu yang mengasyikkan dan merasai perasaan bahawa kita dapat mengawalnya (rasa seram tersebut) kerana kita tahu kita rasa selamat kerana ia bukanlah sesuatu yang realiti kerana benda seram itu berada hanya didalam filem sahaja.

Sedikit ketakutan tidak mengapa, hanya untuk mengetahui ia bukanlah sesuatu yang benar dan tidak mengapa-apakan kita maka ia menyebabkan kita ingin terus kembali merasai pengalaman “seram” berulang kali.


Syot-Syot Di Dalam Filem Melayu Klasik

Semasa menonton filem-filem Melayu klasik, saya sering menumpukan perhatian kepada teknik penggambaran yang dibuat semasa itu.

Dalam pemerhatian itu, saya dapat temui beberapa perkara yang menarik pada kepelbagaian camera shots dalam filem-filem yang saya tonton.

Pada tahun 1950-an dan 1960-an, pembikinan sesebuah filem cereka akan menggunakan kamera konvensional yang gedabak besar dan berat untuk mengambil shot yang diingini sang pengarah oleh jurukameranya.

Walaupun penggunaan kamera konvensional ketika itu agak terbatas, pengarah filem Melayu seperti P. Ramlee, Hussain Haniff, M. Amin, Jamil Sulong, Omar Rojik dan Mat Sentol sentiasa mencari pembaharuan serta menggunakan kamera itu untuk menghasilkan shots yang menarik.

Tahukah anda terdapat pelbagai camera shots yang digunakan dalam sebuah pembikinan filem?

Berikut ialah contoh camera shots dan huraian ringkasnya.

Syot ini ditumpukan di bahagian tertentu pada subjek seperti mata dan mulut.

Syot ini memenuhi frame untuk memaparkan emosi atau reaksi sesuatu pergerakan.

Syot paling banyak digunakan dalam sesebuah filem cereka. Ia akan tertumpu kepada persekitaran dan watak di dalam satu frame.

Syot yang memaparkan seluruh tubuh karekter dan persekitaran mereka dalam satu frame

Syot yang mengambil gambar subjek dari atas ke bawah dengan paparan landskap yang luas.

6.  Extreme Wide Shot atau Extreme Long Shot (ELS)

Syot paling luas. Kebiasaannya digunakan untuk memaparkan suasana atau mood sesebuah filem.

Variasi daripada Medium Shot. Syot ini datang daripada kebanyakan filem-filem Barat yang  memaparkan subjek dengan senjata mereka dalam satu frame.

Memaparkan reaksi watak terhadap babak sebelumnya.

Syot yang menyatakan sesuatu kepada penonton untuk mengetahui sesuatu masa atau tempat.

Syot yang diambil semasa dua watak sedang bercakap antara satu sama lain dalam satu frame. Ia diambil dari paras bahu ke atas.

Syot yang diambil dari sudut pandang sesuatu watak yang akan membuatkan penonton melihat dari sudut pandangnya.

Syot yang kebiasaannya dalam bentuk close-up yang diedit untuk memaparkan sesuatu kepada penonton dalam sebuah babak.

Secara ringkasnya, setiap syot yang diambil daripada kamera akan disusun dan disambung untuk dijadikan sebuah filem.

Kebanyakan pengarah filem Melayu di tahun 1950-an dan 1960-an tidak dilatih secara formal di sekolah filem atau universiti. Mereka mempelajari teknik pembikinan filem sama ada daripada pengalaman menjadi kru belakang tabir, penontonan filem dan bakat yang dianugerahkan oleh Tuhan.

Kegigihan pioneer filem-filem Melayu suatu ketika dahulu harus dikenang kerana tanpa mereka, industri seni filem tanah air ibarat tanah tandus yang tidak subur. Hidup segan mati tak mahu.

Semoga artikel ini membantu pemahaman terhadap sesebuah filem.

RUJUKAN:

No Film School: 50+ Camera Angles, Shots and Movements: A Complete Guide https://nofilmschool.com/camera-angles-and-shots-movements


Kenapa Profesor Ini Mahu Letupkan Bulan?

Plot meletupkan bulan? Sekali pandang, ini rancangan megalomania bersifat fiksyen dari Cobra Commander hinggalah Dr Evil (watak francais Austin Powers). Tetapi ia merupakan satu cadangan asli yang pernah dikemukakan oleh seorang ahli akademik pada tahun 1990-an.

Plot meletupkan bulan ini dicadangkan oleh Profesor Alexander Abian dari Iowa State University pada 1991. Dengan meletupkan bulan, beliau melihat ia sebagai satu solusi elegan kepada semua permasalahan yang dihadapi manusia di dunia ini. Caranya ialah dengan mengorek lubang menerusi gerudi sebelum meletakkan bom nuklear di situ. Dari situ, bom akan diletupkan secara jarak jauh dari bumi.

Sekali pandang, plot sebegini mirip banyak cerita aksi fiksyen seperti Armageddon. Bom nuklear sentiasa dicanang sebagai solusi terbaik bila mahu meletupkan objek-objek berhampiran bumi (NEO). Ini kerana sesetengah NEO ini berpotensi mengancam keselamatan bumi seperti dipaparkan dalam Armageddon dan Deep Impact.

Hal ini diberi perhatian serius oleh Amerika Syarikat, Kesatuan Eropah (EU) dan Rusia. Ini selepas insiden meteor Chelyabinsk yang berlaku pada 2013. Insiden meteor di selatan Ural,Rusia itu menghasilkan tenaga sama seperti 500,000 tan TNT dan mencetuskan gelombang kejutan yang mencederakan 1,500 orang penduduk. Ironinya, meteor Chelyabinsk juga bertanggungjawab kepada pembentukan bulan yang kita kenali hari ini.

Melihat impak NEO kepada dunia, ramai saintis melihat senjata nuklear sebagai pilihan terbaik untuk memusnahkan NEO. Sejak 2016, AS dan Rusia mengadakan perbincangan berkenaan kolaborasi inisiatif pertahanan planet nuklear. Bagaimanapun, susulan konflik Ukraine-Rusia yang masih berlangsung ketika ini, tidak diketahui sama ada proses diskusi melibatkan kedua-dua negara masih diteruskan atau tidak.

Sekarang, berbalik semula kepada idea Abian. Ahli akademik berdarah Armenia itu mendakwa dengan meletupkan bulan, ia dapat mengawal cuaca dan musim di bumi. Ini sekaligus dapat menghapuskan bencana alam seperti ribut taufan, banjir dan kebakaran hutan yang sentiasa mengancam kehidupan manusiawi.

Bagaimanapun, idea gila ini ditolak ramai ahli akademik termasuk saintis-saintis dari Agensi Aeronautik dan Angkasa Lepas Kebangsaan (NASA) AS atas beberapa sebab. Pertama, jika bom nuklear diletupkan seperti dicadangkan, ia tidak akan memberi kesan kepada kerak bulan.

Kedua, jika ia berhasil sekalipun, ia akan mengakibatkan pemanasan atmosfera bumi yang didorong oleh sisa-sisa serpihan bulan yang musnah. Ini akan mengancam hidupan di bumi sekaligus menolak dakwaan Abian yang bersifat jauh panggang dari api.

Ketiga, ia akan mengakibatkan perubahan cuaca yang lebih radikal di bumi. Kemusnahan akibat bencana alam sudah pasti akan berlipat kali ganda dan bilangan mangsa yang terbunuh atau kehilangan tempat tinggal juga bertambah. Tanpa bulan yang berperanan sebagai penstabil bumi, ia akan mengakibatkan planet tersebut kacau-bilau.

Di sebalik penolakan keras ramai pihak terhadap idea itu, Abian masih bertegas ia sepatutnya dipertimbang atas nama manusiawi. Malah, beliau menyifatkan dirinya sama seperti Galileo yang ditolak gereja kerana memperjuangkan matahari sebagai pusat alam dan bukannya bumi. Abian meninggal dunia pada tahun 1999 semasa berusia 76 tahun.

Ini bukan kali pertama idea menggunakan senjata nuklear di bulan dibangkitkan. Semasa Perang Dingin, Tentera Udara AS berharap dapat meletupkan bom nuklear di bulan dengan harapan ia dapat menakutkan musuh AS ketika itu, Kesatuan Soviet. Dan sebulan lepas, satu laporan Agensi Pengenalpastian Ancaman Aeroangkasa Lanjutan (AATIP) AS pada 2007 mencadangkan penggunaan senjata itu sebagai cara mengorek terowong di bulan dan melombong nadir bumi di situ.

RUJUKAN

Indy100. (2022, 4 Mei). Professor wanted to the blow up the Moon with nukes – to improve weather on Earth.

Funnell, R. (2022, 15 April). The Professor Who Wanted To Blow Up The Moon To Solve All Of Life’s Problems. IFLScience.


Tok Janggut – Pejuang Melawan British

Sebelum Perjanjian Bangkok yang dimeterai pada tahun 1909, Negeri-Negeri Melayu Utara (NNMU) pada ketika itu diletakkan di bawah naungan Siam. Tetapi semua itu berakhir menerusi Perjanjian Bangkok yang dimeterai antara British dengan Bangkok yang dibuat demi melindungi kedaulatan Siam daripada campur tangan asing. Namun bagi NNMU, ia merupakan permulaan campur tangan British di negeri-negeri mereka dan membawa kepada penentangan penduduk tempatan. Di Kelantan, penentangan terhadap British digerakkan oleh seorang ulama dan pahlawan terkenal bernama Tok Janggut.

Latar belakang

Tok Janggut atau nama sebenarnya Haji Mohd Hassan bin Munas dilahirkan di Kampung Saring, Jeram pada tahun 1850. Berikutan bapanya juga merupakan seorang panglima istana, tidak hairanlah masa kecilnya turut dihabiskan di istana Tengku Seri Maharaja Jeram. Beliau pernah melanjutkan pelajaran agama hingga ke Tanah Suci Makkah dan berguru dengan ramai ulama termasuk ulama Patani terkenal, Sheikh Ahmad al-Fatani dan ulama Terengganu, Tokku Paloh. Selain dikenali kerana sifat waraknya, Tok Janggut juga merupakan seorang guru silat yang hebat.

Maraknya api kebangkitan…

Pemeteraian Perjanjian Bangkok 1909 menyaksikan NNMU diserahkan kepada British sementara Patani, Menara, Jalor dan Setol terus berada di bawah pemerintahan Siam. Menerusi perjanjian ini, ia merupakan lampu hijau kepada campur tangan British di Kelantan menerusi pengenalan penasihat British. Penasihat British pertama yang dilantik ialah J.S Mason dari 1909 hingga 1911. Tetapi semasa era W. Langham Carter (1913-1915) inilah, api kemarahan rakyat Kelantan terhadap British akhirnya meletus dan membawa kepada penentangan diketuai Tok Janggut.

Terdapat banyak sebab rakyat negeri yang digelar Serambi Makkah itu bangkit menentang. Pertama, sentimen anti-penjajah yang kuat terutama semasa Perang Dunia Pertama (WWI) meletus yang menyaksikan Empayar Turki Uthmaniyyah dan negara-negara sekutunya berhadapan dengan pakatan Bersekutu yang dipimpin British dan Perancis. Mengikut fatwa yang dikeluarkan Sheikh Mustafa Sabri Efendi, menjadi kewajipan bagi negara-negara Islam ketika itu menyokong kerajaan Uthmaniyyah yang diancam oleh kuasa-kuasa Barat ketika itu. Di Tanah Melayu terutama Kelantan, majoriti negeri-negeri Melayu cenderung kepada fatwa Sheikh Mustafa Sabri tetapi dipaksa menyokong British semasa WWI. Jika mereka enggan berbuat demikian, maka British tidak teragak-agak menggantikan mereka dengan pemerintah yang lebih lunak dengan penjajah, satu prospek yang ditolak sekeras-kerasnya oleh Raja-Raja Melayu ketika itu. Tetapi bagi rakyat biasa terutama Tok Janggut, kegagalan ini merupakan satu kekecewaan.

Kedua,
pengenalan pelbagai cukai yang membebankan rakyat. Semasa memperkenalkan rejim
cukai ini kepada rakyat pasca-Perjanjian Bangkok, British memberi alasan ia
dibuat bagi menampung keperluan kewangan negeri. Tetapi bagi rakyat biasa,
kadar yang dikenakan amat membebankan terutama membabitkan cukai tanah. Selain
itu, jarak pejabat daerah yang jauh (memakan masa tiga hari perjalanan) dan
hanya seorang sahaja pengutip cukai yang dilantik bagi menguruskan usaha
pembayaran cukai dilihat memeningkan kepala rakyat.

Ketiga, sikap pegawai daerah yang dilantik British untuk mentadbir Pasir Putih. Pegawai daerah Pasir Putih, Encik Abdul Latif sememangnya orang Melayu tetapi beliau bukannya orang tempatan kerana berasal dari Singapura sekaligus menyukarkan usaha komunikasi antaranya dengan penduduk. Di samping itu, ketidakpuasan hati juga timbul berikutan perlantikan Encik Abdul Latif dilihat menafikan peluang pembesar tempatan meneruskan usaha pentadbiran negeri di mana beliau dilantik menggantikan wakil Pasir Putih, Ungku Besar Jeram.

Perang Pasir Putih

Melihat kepada semua sebab yang dinyatakan ini, tidak hairanlah mengapa rakyat Pasir Putih bangkit menolak penjajahan British. Justeru, satu mesyuarat diadakan oleh Ungku Besar Jeram dengan beberapa figura tempatan dipanggil termasuk Tok Janggut. Hasil mesyuarat menyaksikan mereka sebulat suara bersetuju enggan bekerjasama dengan British. Perjuangan ini mula menarik perhatian penduduk tempatan yang sudah bosan dengan rejim cukai British sekaligus menyaksikan kutipan cukai ketika itu jatuh kepada separuh dalam tempoh setahun.

Berang dengan sikap penduduk yang enggan membayar cukai, Abdul Latif menghantar sepasukan polis diketuai Sarjan Che Wan Sulaiman untuk menahan Tok Janggut. Dari sudut pandangnya, Tok Janggut bertanggungjawab menghasut penduduk untuk tidak membayar cukai. Ketika mereka tiba di Kampung Tok Akib pada 29 April 1915, beliau sedang berucap di hadapan 1,000 penduduk dengan kebanyakan mereka lengkap bersenjata. Selepas diberitahu tentang waran tangkap yang dikeluarkan, Tok Janggut bersedia mengikut mereka ke balai untuk membincangkan isu keengganan membayar cukai. Pertelagahan antara Sarjan Sulaiman dengan beliau tercetus apabila Tok Janggut mahu mereka berjalan seiring dengannya dan bukan berjalan di belakangnya, satu permintaan yang enggan dilayan sarjan polis itu. Akibatnya, beliau menikam Sarjan Sulaiman dengan sebilah keris dan para pengikutnya merampas senjata yang dimiliki sebelum menghantar mereka pulang. Pembunuhan ini merupakan permulaan Perang Pasir Putih.

Tok Janggut bersama para pengikutnya kemudian mara ke Pasir Putih sekaligus memaksa Abdul Latif melarikan diri ke Kota Bharu untuk mendapatkan bantuan. Mereka berada di Pasir Putih selama tiga hari dan mengisytiharkan ia sebagai sebuah negeri yang merdeka. Bersesuaian dengan status itu, Ungku Besar Jeram diangkat sebagai Raja sementara Tok Janggut dilantik sebagai Perdana Menteri. Selepas berunding dengan Langham-Carter, Sultan Muhammad IV mengarahkan Datuk Menteri Mohd Hassan Ismail dan Datuk Bentara Setia Nik Mahmud Ismail bertolak ke Pasir Putih untuk berunding dan mereka meminta bantuan Datuk Imam Lebai Kadir. Ungku Besar dan Tok Janggut menjelaskan kepada Datuk Imam Lebai Kadir bahawa beliau dan pengikutnya tidak berniat menderhaka tetapi bertujuan menghalau Latiff yang dilabel sebagai penindas.

Atas
cadangan Langham-Carter dan sokongan Datuk Bentara Setia dan Datuk Menteri,
Sultan Muhammad ke-IV memutuskan menangkap Tok Janggut dan pengikutnya atas
kesalahan menderhaka. Malah, kerajaan turut menghebahkan tawaran ganjaran $500
kepada sesiapa yang berjaya menangkap Tok Janggut dan 21 pengikut kanannya.
Namun, penasihat British itu tidak yakin dengan kemampuan baginda menghadapi
kebangkitan Tok Janggut dan mengesyaki Sultan Muhammad IV dan para pembesar
negeri sebenarnya bersimpati dengan perjuangan beliau.

Justeru pada 3 Mei 1915, 239 askar British dihantar ke Kelantan untuk memburu pejuang-pejuang ini. Tetapi mereka gagal menemui kumpulan tersebut berikutan Tok Janggut dan para pengikutnya bersembunyi di dalam hutan dan mendapat bantuan penduduk yang bersimpati. Selepas seminggu mencari, mereka kembali ke Singapura dalam keadaan hampa. Selepas itu, Tok Janggut dan para pengikutnya keluar dari hutan dan bersiap sedia kembali ke Pasir Putih. Langham-Carter yang semakin marah membawa masuk Pasukan Pemandu Negeri-Negeri Melayu terdiri daripada askar-askar Gurkha untuk memburu mereka. Kerana sudah terdesak, pasukan ini juga bertanggungjawab membakar bandar Jeram dan rumah-rumah penduduk termasuk rumah Tok Janggut.

Berang dengan tindakan biadab askar-askar Gurkha itu, kumpulan pejuang bertempur dengan mereka di Kampung Pupoh Dalam berhampiran Kampung Merbol. Pertempuran sengit tercetus yang menyaksikan ramai pejuang mati termasuk mengikut dakwaan British, Tok Janggut pada 25 Jun 1915. Mayatnya dibawa ke Pasir Putih sebelum digantung secara terbalik di Padang Merdeka, Kota Bharu selama tiga hari sebagai amaran kepada mana-mana pihak yang cuba melawan mereka. Selepas itu, barulah jenazah dibawa ke Pasir Pekan, Tumpat untuk dikebumikan.

Cerita sebenar ‘kematian’ Tok
Janggut

Walaupun ramai sejarawan berpandangan Tok Janggut meninggal dunia di Pupoh Dalam pada 25 Jun 1915, rekod lisan penduduk tempatan menunjukkan sebaliknya. Rekod lisan ini termasuk cucu sepupunya, Wan Asrul Wan Hussin mendakwa mayat yang digantung terbalik separuh bogel itu sebenarnya bukanlah mayat Tok Janggut. Sebaliknya, beliau hanya mengalami kecederaan di bahu kiri dan disembunyikan para pengikutnya di Hulu Kelantan (kini Gua Musang) untuk menyelamatkan nyawanya. Malah selepas mengamati gambar mayat yang dikatakan mayat datuk saudaranya itu, Wan Asrul percaya mayat tersebut milik orang lain tetapi ditukar identitinya untuk menyakinkan orang ramai bahawa Tok Janggut sudah tiada.

Ini
kerana selepas melihat ciri fizikal mayat, dia percaya itu sebenarnya mayat tentera
Gurkha yang terbunuh semasa bertempur di Pupoh Dalam. Berdasarkan
pengamatannya, keturunan Tok Janggut memang Melayu tulen dengan bapanya,
Panglima Munas merupakan anak jati Pasir Putih sementara ibunya, Che Mah
merupakan orang Patani. Moyang Wan Asrul sendiri yang juga datuk pejuang
Kelantan itu, Tok Samad merupakan seorang Melayu tulen dan antara individu
bertanggungjawab membuka Pasir Putih. Tambahnya lagi, tidak ada dalam kalangan
anak-beranak tokoh pejuang itu mempunyai rupa seperti orang Sikh.

Melihat
kepada rekod lisan ini juga, tidak mustahil mana-mana pejuang Pasir Putih yang
terselamat dari kempen di Pupoh Dalam mengambil langkah sama yang dibuat
pejuang-pejuang Pahang semasa diburu British pada dekad 1890-an iaitu menukar
identiti mereka dan berpindah-randah untuk mengelak dikesan British. Menurut
Wan Asrul, selepas pulih dari kecederaan bahu, Tok Janggut menukar identitinya
dan menjalani kehidupan biasa di Machang sebelum kedatangan Jepun ke Tanah
Melayu.

Dan ada satu anekdot yang menarik membabitkan beliau dan seorang pejuang Pahang bernama Mat Kilau. Tiga tahun sebelum membuat pengisytiharan identitinya di Masjid Pulau Tawar, beliau yang dikenali dengan nama samaran Mat Siam itu sempat bertemu dengan Tok Janggut pada tahun 1966 di sebuah kedai kopi di Kota Bharu. Menurut Wan Asrul, Mat Siam ada mengajaknya untuk mendedahkan identiti sebenar mereka kepada negara selepas Malaysia mencapai kemerdekaan. Bagaimanapun, Tok Janggut yang ketika itu berumur 116 tahun dan berada dalam keadaan uzur menolak ajakan Mat Kilau dengan baik atas alasan lebih baik baginya untuk terus mendiamkan diri. Melihat kepada keributan yang menyelubungi beliau tidak lama selepas membuat pengisytiharan di Masjid Pulau Tawar pada tahun 1969, barulah Mat Kilau sedar mengapa Tok Janggut memilih untuk terus menjalani kehidupan normal daripada mendedahkan identiti sebenarnya.

Sisi realpolitik Sultan Muhammad
IV

Kisah
perjuangan Tok Janggut ini juga turut mengundang polemik sama ada beliau
merupakan seorang pejuang atau petualang bangsa. Jika merujuk kepada sumber
orientalis luar, memang label pengkhianat itu sentiasa dibaling kepada beliau.
Tetapi kebanyakan orientalis luar tidak sedar kisah perjuangan Tok Janggut juga
turut menonjolkan sisi realpolitik Sultan Muhammad IV. Semua sedia maklum
baginda sebenarnya merasa kurang senang dengan sikap penasihat British
terutamanya Langham-Carter dan polisi-polisi yang diperkenalkan mereka.

Walaupun kebanyakan langkah yang dibuat bersifat pro-British termasuk mengisytiharkan Tok Janggut sebagai penderhaka, ia dibuat demi menjaga kedudukan baginda dari diancam pihak British. Perlu diingat, salah satu modus operandi British pada ketika itu ialah mengancam kedudukan Raja-Raja Melayu agar condong kepada dasar-dasar mereka atau berhadapan risiko disingkirkan daripada takhta. Dengan menyokong langkah yang diambil Langham-Carter dan pada masa sama menunjukkan sokongan tidak langsung kepada pejuang-pejuang Pasir Putih, Sultan Muhammad IV bukan saja berjaya mengukuhkan kedudukan baginda dalam kalangan kerabat diraja, pembesar dan rakyat Kelantan malah menonjolkan sikap bodoh sombong pegawai-pegawai British di Kelantan.

Tidak ramai tahu, hubungan baginda dengan Langham-Carter sebenarnya renggang sejak dari permulaan tempohnya sebagai penasihat British pada tahun 1913. Malah selepas mendapat aduan tentang sikap Abdul Latif terhadap penduduk Pasir Putih, bukan sekali Sultan Muhammad IV memfailkan petisyen kepada penasihat British itu berkenaan sikap biadab dan tidak bertimbang rasa pegawai daerah itu terhadap penduduk tempatan. Tetapi Abdul Latif terus mendapat sokongan Langham-Carter atas alasan apa yang dilakukannya dianggap menguatkuasakan undang-undang tanah ketika itu. Langham-Carter juga merasa kurang senang dengan tindakan baginda menghantar petisyen kepada Gabenor Negeri-Negeri Selat (NNS) ketika itu, Sir Arthur Young sebanyak tiga kali yang mahukan penasihat British itu digantikan dengan orang lain. Sebelum Langham-Carter dilantik, baginda mahukan R.J Farrer sebagai pengganti tetap J.E Bishop tetapi tidak dilayan oleh Young.

Melihat kepada apa yang berlaku di Kelantan di bawah pemantauan Langham-Carter, sedarlah British bahawa Langham-Carter berbohong tentang situasi sebenar yang berlaku di Kelantan termasuk gagal menjelaskan rejim cukai tanah yang diperkenalkan kepada rakyat. Justeru tidak hairanlah, penasihat British itu kemudiannya dipindahkan ke tempat lain dan digantikan oleh Farrer. Farrer kemudiannya menjadi penasihat British paling lama di Kelantan selama tiga tahun enam bulan (17 Ogos 1915 – 7 Februari 1919). Penyingkiran Langham-Carter bukan sekadar mencerminkan kemenangan politik Sultan Muhammad IV tetapi juga satu cara kepada pejuang-pejuang kemerdekaan lain pada dekad-dekad kemudian untuk bijak mencari ruang mengakali penjajah dalam usaha membebaskan negara daripada penjajahan. Taktik ini akhirnya membuahkan hasil melalui laungan keramat Tunku Abdul Rahman pada 31 Ogos 1957: MERDEKA!

Hari
ini, terdapat 600 anggota keluarga dari keturunan Tok Janggut di seluruh
negara. Kesemua mereka dipertemukan dalam satu majlis perjumpaan keluarga yang
diadakan di Kampung Bukit Payung, Jerteh, Terengganu pada Ogos tahun lepas.
Menurut Ibrahim Mohamad, 80 yang juga generasi ketiga pejuang Kelantan itu,
perjumpaan ini dilihat dapat memberi peluang kepada anggota keluarga muda
mengenali moyang mereka dan jasanya yang ditaburkan kepada negara.

SUMBER

1.
Bernama. (2018). 600 anggota keluarga keturunan Tok Janggut bersatu. Free
Malaysia Today. https://www.freemalaysiatoday.com/category/bahasa/2018/08/24/600-anggota-keluarga-keturunan-tok-janggut-bersatu/

2.
Bernama. (2015). Penjajah tertipu, Tok Janggut tak mati dibunuh. Malaysiakini. https://www.malaysiakini.com/news/324974

3.
Kelab Pencinta Sejarah Kelantan. (2012). Penasihat British di Kelantan (1909 –
1939). https://sejarahkelantan.wordpress.com/2012/09/21/penasihat-british-di-kelantan-1909-1939/

4.
Tokoh Sejarah. Tok Janggut. https://sejarahtokoh.wordpress.com/tok-janggut/


Lelaki Ini Takut Teman Wanita Hantunya Curang Masa PKP

Semasa tempoh lockdown, tempoh tersebut sepatutnya dimanfaatkan untuk memantapkan hubungan antara keluarga dan pasangan. Adatlah hubungan mana yang tidak diuji dengan ujian. Tetapi bagi Gary De Noia, 36, dia merasakan hubungannya dengan teman wanita hantunya teruji kerana mengesyaki pasangannya itu berlaku curang.

De Noia yang berasal dari New Jersey, Amerika Syarikat sudah menjalinkan hubungan dengan pasangan hantunya, Lisa selama dua tahun. Pada awalnya terutama pada bulan awal tempoh perintah berkurung dilaksanakan di New Jersey, semuanya berjalan lancar dan De Noia sendiri mengakui Lisa menjadi tunjang utama kekuatannya mengharungi tempoh mengharukan itu.

Tetapi selepas beberapa lama, dia mengesyaki Lisa telah melanggar perintah berkurung dan berlaku curang kepadanya tatkala dia masih terperuk di rumah. De Noia berkata, “Sejak bulan lepas, dia keluar sepanjang masa. Tak pernah beritahu saya ke mana dia pergi. Hanya bagi alasan keluar dengan kawan-kawan. Dia boleh saja bersama sesiapa. Saya merasa selamat dalam hubungan ini tetapi saya merasakan kami tidak serapat seperti dulu.

“Saya bimbang dia berlaku curang kepada saya. Dan dia menuduh saya paranoid. Saya tak gila, kan? Ianya tidak masuk akal. Saya faham dia juga perlukan ruang tetapi ada benda tidak kena.”

Dengan situasi sebegini, lumrah bagi mana-mana individu meluahkan rasa mereka kepada ahli keluarga. Tetapi De Noia yang datang dari latar belakang keluarga Itali-Amerika enggan berbuat demikian kerana tidak mahu membebankan mereka dengan masalahnya. Jadi, orang seterusnya yang menjadi tempat meluahkan perasaan ialah rakan baiknya, Chris.

Rakan baiknya itu menganggap tekanan perintah berkurung mengakibatkan De Noia merasa paranoid dan mengingatkannya bahawa Lisa masih mencintainya. Di sebalik kebimbangan Lisa berlaku curang, untuk sambutan hari lahirnya ke-36 pada 11 Mei lepas, dia mempunyai rancangan istimewa bersama teman wanitanya itu.

RUJUKAN:

Younan, Christine. (2020). Man ‘dating ghost’ fears she’s cheating on him by bonking other men during lockdown. Daily Star. https://www.dailystar.co.uk/real-life/man-ghost-girlfriend-fears-relationship-21978628